[pic] | KOMISIA EURÓPSKYCH SPOLOČENSTIEV | Brusel, 6.11.2007 KOM(2007) 663 v konečnom znení OZNÁMENIE KOMISIE EURÓPSKEMU PARLAMENTU A RADE Stratégia rozširovania a hlavné výzvy na roky 2007 - 2008 {SEK(2007) 1429}{SEK(2007) 1430}{SEK(2007) 1431}{SEK(2007) 1432}{SEK(2007) 1433}{SEK(2007) 1434}{SEK(2007) 1435}{SEK(2007) 1436} OZNÁMENIE KOMISIEEURÓPSKEMU PARLAMENTU A RADE Stratégia rozširovania a hlavné výzvy na roky 2007 - 2008 1. ÚVOD Rozširovanie predstavuje jeden z najsilnejších politických nástrojov EÚ. Posilňuje strategické záujmy EÚ v oblasti stability, bezpečnosti a pri predchádzaní konfliktom. Napomáha pri zvyšovaní prosperity a hospodárskeho rastu, ako aj pri zabezpečovaní významných dopravných a energetických ciest. Súčasný plán rozširovania zahŕňa krajiny západného Balkánu a Turecko, ktorým bola prisľúbená možnosť stať sa členmi EÚ potom, ako splnia stanovené podmienky. Nasledujúci rok bude rozhodujúci v súvislosti s posilnením procesu prechodného obdobia v krajinách západného Balkánu. Na základe paktu stability prevezmú na seba zodpovednosť za podporu regionálnej spolupráce samotné krajiny, pričom táto zohráva vedúcu úlohu v procese zmierenia a pri udržiavaní dobrých susedských vzťahov. Prístupové rokovania s Chorvátskom napredujú a vstupujú do rozhodujúcej fázy. To pre tento región ako celok znamená, že perspektíva členstva v EÚ je reálna. V nasledujúcom roku sa vzhľadom na prístupový proces a v súvislosti s dohodami o stabilizácii a pridružení, vďaka ktorým je možná užšia spolupráca partnerov v regióne s EÚ, očakáva ich ukončenie. Samotný región zároveň čelí veľkým problémom vrátane potreby vyriešiť štatút Kosova. Európske smerovanie Srbska, miestna zodpovednosť za budovanie štátu v Bosne a Hercegovine a lepšia správa v bývalej juhoslovanskej republike Macedónsko, v Albánsku a Čiernej Hore budú v rámci plánu prioritou. Mnohé z týchto krajín čelia veľkým problémom v súvislosti so správou a plnením stanovených podmienok súvisiacich s procesom stabilizácie a pridruženia. EÚ sa bude musieť pripraviť na poskytovanie pomoci počas nasledujúceho roku a bude musieť reagovať na vývoj prostredníctvom maximálneho využitia svojich politických nástrojov. Po parlamentných a prezidentských voľbách je dôležité, aby Turecko pokračovalo v procese dôležitých reforiem potrebných na posilňovanie základných práv a slobôd. Je potrebné, aby pokračovali prístupové rokovania s Tureckom, a to tempom, ktoré odráža rýchlosť procesu reforiem v krajine samotnej, ako aj plnenie príslušných podmienok zo strany Turecka. V tejto súvislosti je dôsledná implementácia obnoveného konsenzu dosiahnutého na zasadnutí Európskej rady v decembri 2006 dôležitejšia ako kedykoľvek predtým. Tento konsenzus vychádza zo zásad posilňovania záväzkov, zásad spravodlivej a prísnej podmienenosti a lepšej komunikácie s verejnosťou, a to spoločne so schopnosťou EÚ integrovať nové členské štáty. Tempo, ktorým sa kandidát alebo potenciálny kandidát približuje k členstvu v EÚ, odráža tempo jeho politických a sociálnych reforiem, ako aj jeho schopnosť plne na seba prevziať práva a povinnosti vyplývajúce z členstva. Komisia zvyšuje kvalitu procesu rozširovania tým, že sa už v počiatočnom štádiu zaoberá reformou verejnej správy a súdnictva a bojom proti korupcii, tým, že v plnej miere využíva normy a tým, že do tohto procesu vnáša viac transparentnosti. Komisia pripravuje prvé štúdie vplyvu, v ktorých sa rozoberá účinok pristúpenia kandidáta na konkrétne oblasti politiky. Právny základ rozširovania predstavuje článok 49 Zmluvy o Európskej únii[1], v ktorom sa uvádza: „o členstvo v únii môže požiadať každý európsky štát, ktorý rešpektuje zásady uvedené v článku 6 ods. 1. (…)“ [2] . Európska rada na svojom zasadnutí v decembri 2006 dospela k záveru, že „rozširovanie je úspechom Európskej únie a Európy ako celku. Pomohlo prekonať rozdelenie Európy a prispelo k mieru a stabilite na celom kontinente. Podnietilo reformy a upevnilo spoločné zásady slobody, demokracie, rešpektovania ľudských práv a základných slobôd a právneho štátu, ako aj trhovej ekonomiky. Širší vnútorný trh a hospodárska spolupráca zvýšili prosperitu a konkurencieschopnosť, čím umožnili Únii lepšie reagovať na výzvy globalizácie. Rozširovanie rovnako pridalo EÚ na význame vo svete a urobilo z nej silnejšieho medzinárodného partnera.“ V dvanástich členských štátoch, ktoré vstúpili do EÚ v piatom kole rozširovania, sa dosiahla dostatočná miera súladu s právom EÚ. Poukazuje sa tak na význam výrazných reformných snáh spoločne so vzájomným ovplyvňovaním a kontrolou štátov EÚ. Vďaka dôsledným prípravám funguje EÚ po rozšírení plynulo aj naďalej. Členské štáty v rámci celej EÚ využívajú prínosy spojené s vyššou úrovňou hospodárskeho rastu. Slovinsko prijalo euro v januári 2007; Cyprus a Malta tak učinia v roku 2008. Dôsledné prípravy dotknutých krajín a Komisie pomohli novým členským štátom spoločne so zvýšenou mierou obchodu a s vyšším tokom investícií postupne dosahovať priemernú životnú úroveň EÚ. V období rokov 1998 až 2006 vzrástol HDP v dvanástich členských štátoch, ktoré pristúpili k EÚ v piatom kole rozširovania, v ročnom priemere o 4,3% v porovnaní s 2,2% v 15 starých členských štátoch[3]. Obchod medzi starými a novými členskými štátmi sa v poslednom desaťročí výrazne zvýšil. Miera vývozu a dovozu medzi desiatimi členskými štátmi, ktoré pristúpili k EÚ v roku 2004, a 15 starými členskými štátmi, sa štvornásobne zvýšila v období rokov 1995 až 2006, zatiaľ čo ich celkový vzájomný obchod v tomto období narástol dvojnásobne. Konkurencieschopnosť Európskej únie a jej význam v rámci svetového hospodárstva sa zvyšuje vďaka začleneniu dvanástich dynamických hospodárstiev so 100 miliónmi spotrebiteľov s rastúcou kúpnou silou do vnútorného trhu. Desať mesiacov po pristúpení zvyšujú Bulharsko a Rumunsko svoj hospodársky rast a investície. Predpovedaná miera hospodárskeho rastu v Rumunsku a Bulharsku na rok 2007 je omnoho vyššia, ako očakávaná priemerná miera hospodárskeho rastu v EÚ. Komisia prijala na konci roku 2006 bezpečnostné opatrenia s cieľom riešiť určité nedostatky v obidvoch krajinách. V júni Komisia vypracovala svoje prvé správy týkajúce sa mechanizmov spolupráce a overovania v oblasti súdnictva a vnútorných vecí, ako aj správy o bezpečnostných opatreniach[4]. Komisia preskúma pokrok v tejto oblasti a predloží správu začiatkom roku 2008. Pokiaľ ide o cyperskú otázku, vodcovia komunít cyperských Grékov a cyperských Turkov musia zintenzívniť svoje úsilie s cieľom obnoviť rokovania o konečnom riešení pod záštitou OSN. Komisia implementuje nástroj finančnej pomoci s cieľom podporiť hospodársky rozvoj komunity cyperských Turkov, a uľahčiť tak budúce znovuzjednotenie ostrova. Posilnenie uplatňovania nariadenia o demarkačnej línii, prostredníctvom ktorého sa v rámci celého Cypru umožňuje pohyb osôb a tovarov, bude prínosom pre obidve komunity. Rada má prijať nariadenie o priamom obchode so severnou časťou Cypru, ktoré navrhuje Komisia, s cieľom znížiť izoláciu komunity cyperských Turkov. V krajinách, ktoré sú zahrnuté do súčasného plánu rozširovania a sú nimi krajiny západného Balkánu a Turecko, sa vďaka vplyvu EÚ podporuje stabilita a významné politické a hospodárske reformy. Tieto krajiny však stále čelia mnohým závažným problémom. Je nevyhnutné zachovať viditeľnosť a reálnosť ich vyhliadok na pristúpenie, ako aj prevládajúcu podporu rozširovania v členských štátoch. Komisia bude aj naďalej zlepšovať kvalitu procesu rozširovania. V politike rozširovania sa bude klásť väčší dôraz na základné otázky, akými sú budovanie štátu, dobrá správa, správna reforma a reforma súdnictva, právny štát, proces zmierenia, spolupráca s Medzinárodným trestným tribunálom pre bývalú Juhosláviu (ICTY) a rozvoj občianskej spoločnosti. Je potrebné podporovať vzťahy medzi občanmni; predovšetkým je najvyšší čas otvoriť dialóg o liberalizácii režimu udeľovania víz pre občanov z krajín západného Balkánu. Malo by sa pokračovať v rozvoji regionálnej spolupráce s krajinami západného Balkánu, najmä v súvislosti s miestnou zodpovednosťou za realizáciu iniciatív v tejto oblasti. Vo všetkých krajinách, ktoré sú zahrnuté do procesu rozširovania, bude EÚ aj naďalej využívať v plnej miere svoje predvstupové nástroje s cieľom riešiť kľúčové výzvy. Výsledky implementácie záväzkov vyplývajúcich najmä z dohôd o pridružení majú osobitný význam v súvislosti s postupom z jednej fázy do ďalšej v rámci plánu zameraného na integráciu s EÚ, pričom dochádza k ich dôslednému monitorovaniu. Komisia v tomto dokumente uvádza mnohé opatrenia, aby zvýšila informovanosť o právnych predpisoch a politikách EÚ a pripravila ďalšie kroky v procese rozširovania. Komisia prispôsobuje predvstupové politické nástroje súčasným výzvam politiky rozširovania. Od januára 2007 využíva nový finančný nástroj – nástroj pre predvstupovú pomoc (IPA). Pri plánovaní pomoci v rámci IPA bude presnejšie zameranie na priority v oblasti reforiem odrážať to, v akej fáze procesu transformácie sa nachádzajú jednotliví partneri. Komisia v súčasnosti navrhuje revíziu prístupového a európskeho partnerstva, ktoré budú slúžiť ako hlavný referenčný zdroj pri stanovení priorít. Takisto navrhuje zrevidovať viacročný orientačný finančný rámec pre IPA, ktorý bude zahŕňať obdobie rokov 2009-2011. Komisia zavedie nástroj na prehĺbenie rozvoja občianskej spoločnosti, predovšetkým prostredníctvom budovania kapacít a výmenných projektov. Väčší dôraz bude klásť na programy zamerané na podporu budovania štátu, dobrú správu, inštitucionálnu reformu a administratívnu kapacitu. Maximálna kontrola pomoci poskytovanej formou grantov na rozvoj súkromného sektora a na podporu investícií do budovania infraštruktúry sa bude realizovať prostredníctvom zvýšenej spolupráce s Európskou investičnou bankou, Európskou bankou pre obnovu a rozvoj a s inými medzinárodnými finančnými inštitúciami. Komisia zabezpečí užšiu spoluprácu s ostatnými darcami v rámci škály ich aktivít a bude ich podnecovať, aby aktívne pôsobili v prioritných oblastiach stanovených v tomto oznámení. Následne po presune zodpovednosti z Európskej agentúry pre obnovu na zastúpenia a úrady Komisie sa zefektívni aj proces implementácie. Členské štáty sa nachádzajú v najlepšej pozícii, aby presvedčili verejnosť, že proces rozširovania je v záujme EÚ. Komisia bude aj naďalej zohrávať svoju úlohu v tom, že bude podporovať lepšie poskytovanie faktických informácií týkajúcich sa otázky rozširovania. Súčasné oznámenie vychádza z existujúcej stratégie EÚ a rozoberajú sa v ňom kľúčové výzvy na ceste k integrácii EÚ. Je v ňom zhrnutý prístup, cieľom ktorého je prispôsobiť nástroje politiky rozširovania a zabezpečiť presnejšie zameranie na oblasti, ktoré je nutné rozvíjať, pričom sa zohľadnia aj skúsenosti nadobudnuté počas procesu rozširovania v minulosti. 2. SÚčASNÉ VÝZVY V KRAJINÁCH, KTORÉ SÚ ZAHRNUTÉ DO PROCESU ROZšIROVANIA Krajinám západného Balkánu a Turecku bola prisľúbená možnosť stať sa členmi EÚ potom, ako splnia stanovené podmienky. Vzhľadom na súčasné štádium príprav v týchto krajinách je pravdepodobné, že k ich pristúpeniu dôjde v strednodobom až dlhodobom horizonte. Pozornosť sa v súčasnosti zameriava na dôsledné prípravy s cieľom zaistiť, aby krajiny zahrnuté do procesu rozširovania riešili základné otázky správy a hospodárske otázky, ako aj otázky súvisiace s právnymi predpismi a politikami EÚ. 2.1. Krajiny západného Balkánu Záväzok EÚ v krajinách západného Balkánu v rámci procesu stabilizácie a pridruženia, výsledkom ktorého môže byť členstvo v EÚ, viedla k významnému zvýšeniu pokroku, ktorý krajiny tohto regiónu dosiali v uplynulých rokoch. Zachovala sa úroveň stability a proces povojnovej obnovy od 90. rokov 20. storočia je takmer ukončený. V rámci regiónu fungujú demokraticky zvolené vlády. Posilnil sa hospodársky rast, zlepšila sa makroekonomická stabilita a zvýšila sa životná úroveň. V súčasnosti sa realizujú dôležité reformy s cieľom posilniť právny štát a modernizovať hospodárske a sociálne štruktúry. Zvýšila sa regionálna spolupráca, a to aj v oblastiach ako obchod, energetika, doprava a životné prostredie. V súvislosti s regionálnymi iniciatívami krajiny západného Balkánu na seba preberajú čoraz väčšiu zodpovednosť. Všetky krajiny západného Balkánu smerujú k EÚ, aj keď rôznym tempom. Chorvátsko je zahrnuté do prístupových rokovaní s EÚ a bývalá juhoslovanská republika Macedónsko získala status kandidátskej krajiny. EÚ smeruje k zavŕšeniu dohôd o stabilizácii a pridružení s krajinami regiónu a hospodárska integrácia s EÚ značne pokročila. Krajiny západného Balkánu podpísali s EÚ dohody o readmisii a o zjednodušení režimu udeľovania víz. Tento pokrok je v súčasnosti nutné upevniť a ustáliť. Je potrebné riešiť ďalšie dôležité výzvy. V mnohých krajinách došlo k celkovému spomaleniu procesu reforiem. Budovanie štátu a lepšia správa ostávajú aj naďalej oblasťami, ktoré sú vo viacerých krajinách západného Balkánu dôvodom na vážne obavy. Situácia v Kosove[5] si aj naďalej vyžaduje výraznú prítomnosť medzinárodných síl. Súčasný status Kosova nie je udržateľný; jeho bezodkladné riešenie je potrebné preto, aby sa Kosovo mohlo rozvíjať v politickej a hospodárskej oblasti a aby sa zabezpečila stabilita regiónu. V Bosne a Hercegovine nacionalistická rétorika hlavných politických vodcov oslabila opatrenia stanovené v Daytonskej/Parížskej mierovej dohode a spomalila proces reforiem. V súvislosti s nevyhnutnými reformami polície a ústavného rámca sa nedosiahol pokrok. Bosna a Hercegovina musí na seba ešte prevziať plnú zodpovednosť za svoju správu, ktorá si v súčasnosti vyžaduje výraznú prítomnosť medzinárodných síl. V niektorých iných krajinách je potrebné zavŕšiť reformu ústavného rámca, resp. ho úplne implementovať. Vo všetkých krajinách západného Balkánu je potrebné posilniť dialóg a zmysel pre toleranciu, a to nielen v súvislosti s etnicky zameranými otázkami. V Kosove sú vzťahy medzi Albáncami a Srbmi aj naďalej napäté. Okrem toho sa kosovskí Srbi vo všeobecnosti nezúčastňujú na fungovaní inštitúcií a správy. Fungovanie štátnych inštitúcií v Bosne a Hercegovine aj naďalej ohrozujú etnické spory. V Srbsku aj napriek víťazstvu demokratických síl v parlamentných voľbách a napriek zostaveniu reformne orientovanej vlády ostávajú radikálne strany a nacionalistická rétorika výrazné aj naďalej a negatívne ovplyvňujú celkovú politickú situáciu. Demokratické sily sú nestále. V bývalej juhoslovanskej republike Macedónsko časté napätie a nedostatočná spolupráca medzi politickými partnermi ovplyvnili bežné fungovanie inštitúcií a spomalili proces reforiem. Spor medzi vládou a opozičnou stranou v súvislosti s ústavnou otázkou viedol k tomu, že táto strana bojkotovala parlament. Vysoko kontroverzná politická situácia v Albánsku a zdĺhavý proces prijímania ústavy v Čiernej Hore predstavujú ďalšie výzvy v procese budovania moderných demokracií. Chorvátsko musí zvýšiť svoje úsilie s cieľom podporovať zmysel pre toleranciu voči príslušníkom menšín. Výrazný pokrok sa dosiahol v oblasti spolupráce s Medzinárodným trestným tribunálom pre bývalú Juhosláviu (ICTY), pričom táto spolupráca predstavuje dôležitú podmienku v procese stabilizácie a pridruženia. Chorvátsko a bývalá juhoslovanská republika Macedónsko spolupracujú s tribunálom v plnej miere aj naďalej. Spolupráca Čiernej Hory s tribunálom je uspokojivá. Vďaka pokroku, ktorý v tejto oblasti dosiahlo Srbsko, sa umožnilo znovuobnovenie a praktické zavŕšenie rokovaní o dohode o stabilizácii a pridružení (SAA). Bosna a Hercegovina takisto dosiahla pokrok v oblasti spolupráce s ICTY. Srbsko a Bosna a Hercegovina však musia plne spolupracovať s tribunálom pri zatýkaní ďalších obvinených. Kosovo v oblasti spolupráce s ICTY dosiahlo určitý pokrok, ale problém zastrašovania svedkov vyvoláva obavy aj naďalej. Obmedzený pokrok sa dosiahol v súvislosti s návratom utečencov. Mnoho utečencov a osôb vysídlených v rámci krajiny žije vo veľmi ťažkých podmienkach. Určitý pokrok sa zaznamenal aj v súvislosti so zvýšenou mierou zastúpenia príslušníkov menšín vo verejných službách. Rómska menšina však aj naďalej ostáva najzraniteľnejšou menšinou v regióne. Všetky krajiny musia podporovať zmysel pre toleranciu voči príslušníkom menšín a prijať primerané opatrenia zamerané na ochranu osôb, ktoré môžu byť vystavené prejavom diskriminácie, neznášanlivosti alebo násilia. Je to nevyhnutným predpokladom pri dosahovaní zmierenia a dlhotrvajúcej stability. Presadzovanie právneho štátu, a to hlavne prostredníctvom reformy súdnictva, a boj proti korupcii a organizovanému zločinu predstavujú najväčšie priority. Väčšina krajín uskutočnila kroky zamerané na zlepšenie organizácie a fungovania svojich súdnych systémov. Úsilie sa vynakladá aj s cieľom posilniť boj proti organizovanému zločinu a je možné pozorovať prvé výsledky. Rozvíjajú sa právne predpisy a inštitúcie zamerané na boj proti korupcii; vo viacerých krajinách prebiehajú vyšetrovania a v mnohých prípadoch sa začalo trestné stíhanie. V rámci regiónu je však stále potrebné značné posilnenie súdnych systémov. Rozsiahle reformy je potrebné realizovať nepretržite, a to s cieľom zabezpečiť nezávislosť, efektívnosť a spoľahlivosť súdneho systému. Korupcia ostáva aj naďalej rozšírená a hlboko zakorenená v spoločnosti. Vo všetkých krajinách západného Balkánu prijaté opatrenia nezodpovedajú závažnosti problému. Silná politická vôľa je potrebná na to, aby bolo možné vykoreniť korupciu a trestne stíhať páchateľov, a to aj vo verejne známych prípadoch. Organizovaný zločin stále predstavuje závažný problém. Zločinecké siete presahujú do rôznych sociálno-hospodárskych sektorov a do oblasti politiky. Častokrát využívajú nedostatočnú mieru transparentnosti v procese verejného obstarávania, plánovania investícií a privatizácie. Tento región predstavuje miesto pôvodu obchodovania s ľuďmi a pašovania drog a ich prepravy. V tejto oblasti je potrebné neustále vyvíjať značné úsilie. Administratívna kapacita je kľúčovým aspektom pri plnení kodanského kritéria na členstvo, ktoré sa týka schopnosti prevziať na seba povinnosti spojené s členstvom, tak ako to uviedla Európska rada na svojom zasadnutí v Madride v roku 1995. V rámci celého regiónu je v súvislosti s realizáciou reformy verejnej správy možné pozorovať určité pozitívne výsledky, ako napríklad prijatie rámcových stratégií a právnych predpisov. Chorvátsko preukázalo, že má dostatočnú administratívnu kapacitu na implementáciu Dohody o stabilizácii a pridružení (SAA). Srbsko takisto disponuje značnou administratívnou kapacitou na implementáciu SAA. V súčasnosti musia obidve krajiny stavať na tejto kapacite a zmodernizovať ju, aby bola v súlade s právnymi predpismi a politikami EÚ. V ostatných krajinách je administratívna kapacita stále nedostatočná, čo ovplyvňuje proces implementácie reforiem a zosúlaďovania s EÚ; v tejto súvislosti je potrebné ďalšie úsilie. Každá krajina musí zvýšiť svoje odhodlanie pri vytváraní takej štátnej služby, ktorá je efektívna, stabilná a spoľahlivá, a to na ústrednej aj miestnej úrovni. V niekoľkých krajinách nábor, povýšenie a prepúšťanie zamestnancov štátnej služby nevychádza z objektívnych a transparentných kritérií. V štátnej službe je nutné posilniť etické normy. V Bosne a Hercegovine a v ostatných krajinách je potrebné uskutočniť reformy polície a bezpečnostných zložiek. Občianska spoločnosť predstavuje nevyhnutnú súčasť európskeho verejného života. Krajiny západného Balkánu zvýšili svoje úsilie s cieľom prijať právne predpisy a stratégie, ktoré sú priaznivejšie pre vývoj občianskej spoločnosti. Uskutočnili sa prvé kroky smerom k posilneniu participatívnej demokracie. Občianska spoločnosť však v rámci tohto regiónu ostáva aj naďalej slabá. Vojny a etnické spory z veľkej časti poškodili sociálnu štruktúru regiónu. Je potrebné zaškoliť zamestnancov miestnych mimovládnych organizácií, aby sa prispôsobili súčasným podmienkam. Zvýšené úsilie je potrebné aj s cieľom posilniť slobodu združovania a zaviesť regulačné rámce a verejné stimuly na rozvoj organizácií občianskej spoločnosti. Vo všeobecnosti sa v regióne udržala pomerne vysoká úroveň hospodárskeho rastu a zvýšili sa priemerné mzdy. Miera inflácie je nízka a stabilná. Vo väčšine krajín regiónu sa implementovali racionálne rozpočtové a menové politiky. Došlo k ďalšiemu rozvoju finančných systémov. Zdokonalili sa systémy správy verejných financií. Uskutočnili sa kroky zamerané na zlepšenie podnikateľského prostredia. Všetky krajiny západného Balkánu prechádzajú ďalšou reštrukturalizáciou a otvárajú svoje hospodárstva. Hospodárska integrácia s EÚ sa už nachádza na vysokom stupni a stále narastá. Dohoda o stabilizácii a pridružení vytvára spoločne so Stredoeurópskou dohodou o voľnom obchode (CEFTA) rámec napomáhajúci obchodu a prílevu investícií na Balkáne, tak ako tomu bolo v prípade strednej a východnej Európy v 90. rokoch 20. storočia. Niekoľko krajín má ambiciózne plány zamerané na zlepšenie infraštruktúry a na modernizáciu systémov sociálneho zabezpečenia. Zvyšovanie konkurencieschopnosti, znižovanie vysokej miery nezamestnanosti a podpora ľudského rozvoja a infraštruktúry sú hlavnými výzvami v rámci celého regiónu. Pretrvávajú značné fiškálne riziká a v mnohých krajinách existuje rozsiahla vonkajšia nerovnováha. V oblasti tvorby pracovných miest sa dosahuje nevyvážený pokrok, zatiaľ čo v niektorých krajinách regiónu je miera nezamestnanosti vyššia ako 35% a rozdiel medzi objemom dostupných a potrebných pracovných síl narastá. V rámci pracovných trhov aj naďalej chýba primeraná kombinácia pružnosti a istoty pre zamestnancov a zamestnávateľov a dane z príjmu zaregistrovaných spoločností sú pomerne vysoké. Je potrebné ďalej posilniť diverzifikáciu vidieckych hospodárstiev. Takisto je potrebné ďalšie posilnenie fiškálnej konsolidácie a reštrukturalizácie podnikov. Krajiny musia implementovať svoje plány privatizácie. Existuje potreba ďalej stimulovať investície a rast MSP, a to aj prostredníctvom lepšieho prístupu k financiám. Vlády musia ďalej zlepšovať obchodné prostredie a stimulovať zamestnanosť. Musia obmedziť byrokraciu, posilniť právny štát, zabezpečiť spoľahlivú registráciu pozemkov a transparentnosť postupov využívaných v procese privatizácie. V niektorých krajinách je potrebné dokončiť a presadzovať právny rámec zameraný na riadne fungovanie trhov. Je potrebné zjednodušiť daňové režimy. To povedie k stimulácii hospodárskej činnosti a obmedzí sa tak rozsiahla tieňová ekonomika. Okrem toho sa musia prijať opatrenia s cieľom uľahčiť prístup k financiám a používanie elektronických technológií. Turecko Odkedy Európska rada udelila v decembri 1999 Turecku status kandidátskej krajiny, došlo tam k významným zmenám. Európska perspektíva sa preukázala ako jeden z hlavných stimulov reforiem politického a právneho systému, ako aj tureckého hospodárstva. Bol zrušený trest smrti, zmenili sa funkcie a zloženie národnej bezpečnostnej rady s cieľom zvýšiť civilnú kontrolu nad vojenskými zložkami a prostredníctvom niekoľkých ústavných zmien a doplnení sa posilnili demokratické slobody. Pokrok sa dosiahol v oblastiach, akými sú napríklad práva žien a detí a boj proti mučeniu, pričom celkový počet ohlásených prípadov mučenia a zlého zaobchádzania naďalej klesal. V hospodárskom zmysle sa po závažnej finančnej kríze v roku 2001 podarilo prostredníctvom racionálnych makroekonomických politík a štrukturálnych reforiem navrhovaných s cieľom zabezpečiť dlhodobú udržateľnosť hospodárstva dosiahnuť rýchle oživenie hospodárstva a zlepšilo sa investičné prostredie. To malo za následok vysoký rast HDP, ktorý v roku 2006 dosiahol 6,1%. Miera inflácie sa od roku 2001 znížila a turecká líra ostala silná. Vývoj Turecka je však stále do značnej miery ovplyvňovaný medzinárodnými finančnými trendmi. Od založenia colnej únie v roku 1995 sa hodnota obchodu s Európskou úniou v súčasných cenách strojnásobila. To odráža vysoký dopyt po európskych výrobkoch a službách spoločne s dobrým fungovaním tureckého vývozného priemyslu. Okrem toho miera priamych zahraničných investícií dosiahla v roku 2006 nový rekord 16 miliárd EUR, t. j. 4,9% tureckého HDP, pričom investície pochádzali hlavne z Európskej únie. Tieto reformy a strategický význam vzťahu EÚ s Tureckom viedli v októbri 2005 k otvoreniu prístupových rokovaní. Základnou zásadou tohto procesu je, že postup rokovaní závisí od tempa reforiem uskutočňovaných v Turecku. V procese implementácie reforiem sa dosahuje nevyvážený pokrok a od roku 2005 došlo k jeho spomaleniu. Minulý rok zažilo Turecko ústavnú krízu súvisiacu s voľbou prezidenta republiky, čo viedlo k vyhláseniu predčasných parlamentných volieb. Armáda urobila verejné vyhlásenia mimo svojej právomoci. V období pred konaním volieb sa však uskutočnili otvorené diskusie o mnohých tradične citlivých otázkach a dynamická občianska spoločnosť sa priklonila k presadzovaniu demokracie a sekulárnemu štátu. Voľby do Veľkého národného zhromaždenia sa konali v plnom súlade s demokratickými normami a zásadou právneho štátu. Nový parlament zastupuje politickú rozmanitosť krajiny. Prezident republiky bol zvolený v súlade s ústavnými pravidlami a v rámci občiansko-vojenských vzťahov prevládla demokracia. Vláda začala s vypracovaním novej ústavy. Turecko v súčasnosti potrebuje obnoviť dynamiku procesu politických reforiem. Značné úsilie je potrebné vynaložiť predovšetkým v súvislosti so slobodou prejavu a právami náboženských spoločenstiev, ktorých príslušníci nevyznávajú islam. Ďalší pokrok sa musí dosiahnuť najmä v oblasti boja proti korupcii, reformy súdnictva, práv odborových organizácií a práv žien a detí a je potrebné posilniť spoľahlivosť verejnej správy. Na juhovýchode krajiny musí Turecko takisto vytvoriť také podmienky pre prevažne kurdské obyvateľstvo, aby mohlo v plnej miere využívať svoje práva a slobody. Komisia bude aj naďalej pozorne monitorovať proces politických reforiem vrátane civilného dohľadu nad bezpečnostnými zložkami. V reakcii na sled ozbrojených útokov zo strany PKK (Kurdská strana pracujúcich), ktoré mali za následok mnohé úmrtia, parlament v októbri 2007 prijal návrh zákona, prostredníctvom ktorého môže vláda vojensky zasiahnuť v severnej časti Iraku. Predsedníctvo EÚ 22. októbra potvrdilo stanovisko Európskej únie, v ktorom absolútne odsúdila teroristické násilie PKK v Turecku. Ďalej vyhlásilo, že „medzinárodné spoločenstvo, a najmä všetky hlavné zainteresované strany v regióne, musia podporovať Turecko v jeho snahách chrániť svoje obyvateľstvo a bojovať proti terorizmu pri rešpektovaní právneho štátu a udržiavaní medzinárodného a regionálneho mieru a stability, pričom sa zdrží akejkoľvek neprimeranej vojenskej akcie“. Je potrebné uskutočniť ďalšie štrukturálne hospodárske reformy a fiškálnu konsolidáciu s cieľom riešiť ďalšie riziká v oblasti makroekonomickej stability. Hlavné výzvy zahŕňajú štrukturálne nedostatky a nepružnosť pracovného trhu, kvalitu pracovnej sily, nízku mieru zamestnanosti, a to hlavne žien, rozsiahly tieňový sektor a reformy systému sociálneho zabezpečenia a energetického sektora. V oblasti diverzifikácie vidieckeho hospodárstva sa dosiahol len obmedzený pokrok. Je potrebné zaoberať sa diskrimináciou rómskeho obyvateľstva. Turecko musí zaujať jednotný postoj v súvislosti s hospodárskym a sociálnym vývojom na juhovýchode krajiny. Dobré susedské vzťahy sú stále oblasťou s kľúčovým významom. Očakáva sa, že Turecko zabezpečí aj úplnú a nediskriminačnú implementáciu dodatkového protokolu k Dohode o pridružení. 3. STRATÉGIA ROZšIROVANIA: RIEšENIE SÚčASNÉHO PLÁNU 3.1. Obnovený konsenzus týkajúci sa rozširovania Procesom rozširovania EÚ sa podporuje mier a stabilita, reformy a presadzovanie európskych hodnôt. Účinnosť podmienenosti hlavných reforiem závisí od udržiavania reálnych vyhliadok prípadnej integrácie do Európskej únie. V dotknutých krajinách sa táto skutočnosť musí ešte viac zviditeľniť. Vyhliadky na členstvo sú v súčasnosti dôležitejšie ako kedykoľvek predtým, pretože pomáhajú krajinám prekonať krízy, nedostatky štátu a demokratické výzvy. Dôsledná podmienenosť vo všetkých fázach procesu rozširovania pomáha upevňovať reformy vo všetkých kandidátskych a potenciálnych kandidátskych krajinách a pomáha aj v príprave budúcich členských štátov na plnenie ich povinností pri pristúpení. Postup každej krajiny smerom k členstvu v Európskej únii závisí od jej individuálnej snahy dosiahnuť súlad s kodanskými kritériami a v prípade krajín západného Balkánu s podmienenosťou procesu stabilizácie a pridruženia. Plná pozornosť sa venuje schopnosti EÚ integrovať v kľúčových fázach prístupového procesu. Zlepšením kvality procesu rozširovania, o ktorom sa rozhodlo na zasadnutí Európskej rady v decembri 2006, sa zabezpečuje, aby sa pokrok kandidátov a potenciálnych kandidátov smerom k členstvu v EÚ určoval na základe úspešnosti ich plnenia kľúčových požiadaviek. Normy využívané pri otváraní a uzatváraní rokovacích kapitol, štúdie vplyvu v kľúčových fázach procesu rozširovania na významné oblasti politiky EÚ a prepojenie s politickou reformou zohrávajú v uvedenom procese čoraz dôležitejšiu úlohu. 3.2. Zameranie pozornosti na základné otázky Uvedené výzvy si vyžadujú zamerať väčšiu pozornosť na kľúčové priority v oblasti reforiem, ktoré sa týkajú budovania štátu, správy a sociálno-hospodárskych reforiem. Komisia v súčasnosti navrhuje uskutočniť revíziu prístupových a európskych partnerstiev, v ktorých sa tieto priority odzrkadľujú. Krajiny vo svojom úsilí o členstvo v EÚ získavajú usmernenia prostredníctvom týchto partnerstiev a v ich rámci sa stanovujú priority predvstupovej finančnej pomoci. Vyššiu prioritu budú mať už v počiatočnom štádiu základné otázky správy vrátane budovania inštitúcií, reformy súdnictva a správnej reformy a predchádzania organizovanému zločinu a korupcii. Na takéto zložité otázky sa bude klásť väčší dôraz, a to najmä v kontexte politického a hospodárskeho dialógu. Je potrebné zvýšiť spoluprácu medzi krajinami západného Balkánu, inštitúciami a agentúrami EÚ a členskými štátmi s cieľom bojovať proti medzinárodnému zločinu. Otázky týkajúce sa implementácie právnych predpisov a politík EÚ sa musia zoradiť podľa kapacít jednotlivých krajín a podľa pokroku dosiahnutého pri realizácii základných reforiem. Prostredníctvom predvstupového mechanizmu fiškálneho dozoru, ktorý sa od roku 2006 uplatňuje aj v potenciálnych kandidátskych krajinách, sa bude aj naďalej podporovať hospodárska reforma vo všetkých kandidátskych a potenciálnych kandidátskych krajinách. Regionálna spolupráca a dobré susedské vzťahy sú v súvislosti s európskou integráciou stále oblasťou s kľúčovým významom.. Pokrok v týchto oblastiach posilňuje dôveru a predstavuje konkrétny prínos v podobe regionálnej stability, lepšieho prepojenia cezhraničných prechodov a zdokonalenej infraštruktúry. To prináša aj hospodárske výhody v zmysle rýchlejšieho rastu a zvýšeného prílevu priamych zahraničných investícií. Zdieľané vedomosti a vzájomné porozumenie podmieňujú rozvoj občianskej spoločnosti a dialógu medzi občanmi členských štátov a krajín zahrnutých do procesu rozširovania. Od roku 2005 Komisia poskytuje finančnú pomoc na projekty zamerané na posilnenie dialógu s a medzi krajinami západného Balkánu, ako aj na projekty zamerané na posilnenie dialógu s Tureckom. Pri rozvíjaní vzájomného porozumenia a pri posilňovaní demokratickej štruktúry spoločnosti zohráva dôležitú úlohu podpora občianskej spoločnosti. Komisia príjme dodatočné opatrenia zamerané na podporu rozvoja občianskej spoločnosti a dialógu pri využití nástroja pre predvstupovú pomoc. 3.3. Napredovanie prístupových rokovaní Prístupové rokovania s Chorvátskom a Tureckom sa začali na základe jednohlasného rozhodnutia členských štátov v októbri 2005, pričom sa najprv uskutočnil rad dôležitých politických a právnych reforiem. Vďaka procesu rokovaní sa obidve krajiny približujú EÚ a posilňujú sa jej strategické záujmy. Vedenie rokovaní sa uskutočňuje na základe prísne stanovených rámcov schválených Radou. Rokovania napredujú spoločne s pokrokom dosiahnutým v oblasti politickej a hospodárskej reformy, ako aj v oblasti transpozície a implementácie právnych predpisov EÚ. Európska rada prijala na svojom zasadnutí v decembri 2006 rozhodnutia týkajúce sa riadenia a kvality prístupového procesu. Uskutočnili sa významné kroky zamerané na implementáciu záverov Európskej rady. Komisia v plnej miere využíva možnosť navrhovať normy s cieľom vymedziť podmienky otvárania a uzatvárania rokovacích kapitol vzhľadom na dosiahnutý pokrok. Zverejňuje svoje prvé štúdie vplyvu, ktoré sa týkajú dôležitých kapitol otváraných v počiatočných fázach procesu rokovaní. Na jeseň Komisia vypracuje štúdiu vplyvu týkajúcu sa budúceho vstupu Chorvátska do sektora cestnej kabotáže EÚ. V nasledujúcom roku budú na základe pokroku dosiahnutého v procese rokovaní predložené ďalšie štúdie vplyvu, v ktorých sa bude rozoberať voľný pohyb pracovníkov v súvislosti s Chorvátskom a dodávka energií v súvislosti s Tureckom. Európska únia sa zúčastňuje intenzívneho politického a hospodárskeho dialógu, výsledky ktorého sa premietajú do procesu rokovaní. V tejto súvislosti sa osobitná pozornosť venuje riešeniu otvorených bilaterálnych otázok medzi kandidátskymi a členskými krajinami, ako aj rozvíjaniu dobrých susedských vzťahov. Otázky spojené so súdnictvom a základnými právami sa podrobne rozoberajú v osobitnej rokovacej kapitole. Malo by sa znovu pripomenúť, že proces rokovaní sa môže pozastaviť v prípade závažného a neustáleho porušovania zásad slobody, demokracie, rešpektovania ľudských práv a základných slobôd a právneho štátu, na ktorých je Európska únia založená. Pokrok Chorvátska smerom k členstvu vysiela silný signál ostatným krajinám západného Balkánu, pokiaľ ide o ich vyhliadky na členstvo potom, ako splnia potrebné podmienky. Prístupový proces Chorvátska prispieva k riešeniu bilaterálnych a regionálnych otázok a posilňuje zmierenie. Posilňuje aj strategické záujmy EÚ v oblasti bezpečnosti a predchádzania konfliktov v regióne susediacom s členskými štátmi. Súčasná fáza prístupových rokovaní si v určitých konkrétnych kapitolách týkajúcich sa politík EÚ vyžaduje riešenie praktických problémov súvisiacich s procesom zosúlaďovania. Komisia predložila Rade všetky správy o preverovaní týkajúce sa Chorvátska. V súčasnosti sa pozornosť presúva na plnenie noriem zo strany Chorvátska, a to pokiaľ ide o otvorenie relevantných kapitol. Ak Chorvátsko normy splní, je pravdepodobné, že v priebehu nasledujúceho roku dosiahne značný pokrok v procese prístupových rokovaní. Chorvátsko musí ešte dosiahnuť ďalší pokrok v súvislosti s reformou súdnictva a správnou reformou, právami menšín, návratom utečencov, ako aj v súvislosti s reštrukturalizáciou ťažkého priemyslu. Neustále odhodlanie Turecka uskutočňovať reformy má strategický význam pre udržiavanie bezpečnosti a stability EÚ. Turecko je osobitou hranicou medzi západným a moslimským svetom. Táto skutočnosť sa zdôraznila v rámci iniciatívy Aliancie civilizácií, zameranej na posilnenie dialógu pod záštitou OSN. Prístupový proces Turecka, založený na dôkladnej demokratickej transformácii, vzbudzuje záujem na Strednom východe a v širšom moslimskom svete. Turecko takisto podporuje mierový proces na Strednom východe, ako aj dialóg s Iránom o jadrovej otázke. Disponuje významnými bezpečnostnými prostriedkami a poskytuje ich na množstvo misií EÚ a NATO v krajinách od západného Balkánu až po Konžskú demokratickú republiku a od Sudánu až po Afganistan. Turecko má potenciál, aby sa stalo hlavnou energetickou trasou medzi EÚ a najväčšími zásobami ropy a zemného plynu na svete, a tak aj kľúčovým partnerom v oblasti bezpečnosti dodávky energií v Európe. Zosúlaďovanie jeho politík s politikami EÚ prinesie konkrétne výhody v oblastiach, akými sú napríklad kontrola migrácie a životné prostredie. Turecko neprestajne zaznamenáva vysokú a stabilnú úroveň hospodárskeho rastu a patrí k hlavným partnerom EÚ v oblasti obchodu a investícií. Takéto strategické úvahy existujú už od naviazania vzťahu EÚ s Tureckom v roku 1959. Vyhliadky Turecka na členstvo v EÚ siahajú do roku 1963, keď s Európskym hospodárskym spoločenstvom podpísalo dohodu o pridružení. V preambule tejto dohody aj v článku 28 sa jasne hovorí o pristúpení. Táto skutočnosť odráža významnú strategickú úlohu Turecka už od počiatkov Európskej únie. Turecko je v súčasnosti jedinou krajinou, s ktorou EÚ vytvorila colnú úniu, pričom k jej schváleniu došlo v roku 1995. V roku 1999 získalo status kandidátskej krajiny. Spoločným cieľom rokovaní je pristúpenie, tak ako sa na tom zhodli všetky členské štáty v októbri 2005. Rokovania s Tureckom sú procesom s otvoreným koncom, keďže nie je možné dopredu zaručiť ich výsledok. Napredovanie rokovaní závisí od pokroku dosiahnutého pri implementácii reforiem a pri zosúlaďovaní politík a právnych predpisov s EÚ. Je nevyhnutné, aby Európska únia dodržiavala svoje záväzky a udržiavala správny smer procesu rokovaní a aby sa jednotlivé kapitoly otvárali hneď, ako budú splnené technické podmienky, a to v súlade s rokovacím rámcom schváleným v októbri 2005 a s rozhodnutím Rady z 11. decembra 2006. Proces preverovania s Tureckom sa dostal do záverečnej fázy a Komisia do konca tohto roku predloží Rade väčšinu správ. Turecko musí vynaložiť potrebné úsilie s cieľom splniť normy, ktoré sa týkajú otvárania kapitol a ktoré pre väčšinu z nich stanovila Rada. Obnovená dynamika Turecka v procese politických reforiem bude mať priamy účinok na tempo prístupových rokovaní. Pokiaľ Turecko splní normy, je pravdepodobné, že v priebehu nasledujúceho roku dosiahne pokrok v procese prístupových rokovaní. Dobré susedské vzťahy sú stále oblasťou s kľúčovým významom. V súlade s vyhlásením EÚ z 21. septembra 2005 a so závermi Rady z 11. decembra 2006 musí Turecko splniť svoj záväzok úplne a nediskriminačne implementovať dodatkový protokol k Ankarskej dohode a odstrániť všetky prekážky voľného pohybu tovarov vrátane obmedzení týkajúcich sa dopravných prostriedkov v súvislosti s Cyperskou republikou. Očakáva sa, že Turecko dosiahne pokrok aj smerom k normalizácii bilaterálnych vzťahov s Cyperskou republikou. 3.4. Posilnenie európskej perspektívy v krajinách západného Balkánu a podpora regionálnej spolupráce Všetky krajiny západného Balkánu zdieľajú vyhliadky na prípadné členstvo v EÚ. Budúcnosť západného Balkánu patrí do Európskej únie. Proces stabilizácie a pridruženia a Solúnska agenda z roku 2003 aj naďalej vytvárajú rámec politiky EÚ vo vzťahu k tomuto regiónu. Regionálna spolupráca prináša pre občanov na západnom Balkáne reálne výhody a podporuje proces reforiem a zmierenia. EÚ bude aj naďalej uplatňovať zásadu prísnej podmienenosti procesu v krajinách západného Balkánu na ich ceste k EÚ. Uspokojivé výsledky, a to najmä v oblasti implementácie záväzkov vyplývajúcich z dohôd o stabilizácii a pridružení (SAA) vrátane ustanovení týkajúcich sa obchodu, predstavujú základnú potrebu na ceste smerom k prípadnému členstvu. Stabilné inštitúcie zohrávajú dôležitú úlohu v procese implementácie ustanovení podľa SAA a pri plynulom fungovaní rôznych spoločných inštitúcií. Ako krajiny západného Balkánu napredujú v rámci plánu predloženého v roku 2005, Komisia ich v ich snahách stať sa členmi EÚ podporuje aj naďalej. Otázka stability Kosova a európska perspektíva budú predstavovať oblasti s vysokou prioritou. Na samite Procesu spolupráce v juhovýchodnej Európe (SEECP), ktorý sa konal v Záhrebe v máji 2007, bolo oznámené prevzatie regionálnej zodpovednosti za proces regionálnej spolupráce. Pakt stability si z veľkej časti splnil svoju úlohu a nahradí ho nová Rada pre regionálnu spoluprácu (RRS) prepojená s SEECP. Bol menovaný generálny tajomník Rady pre regionálnu spoluprácu a jej sekretariát bude sídliť v Sarajeve. Počas bulharského predsedníctva v úrade bola s Bosnou a Hercegovinou podpísaná dohoda s hostiteľskou krajinou a v súčasnosti sa zriaďuje sekretariát. Očakáva sa, že posledné regionálne rokovanie v rámci paktu stability a prvé zasadnutie RRS sa bude konať v Sofii začiatkom roku 2008, keď osobitný koordinátor paktu stability odovzdá RRS generálnemu tajomníkovi. Nové štruktúry, a to predovšetkým sekretariát a jeho úrad pre spoluprácu so sídlom v Bruseli, sa musia rýchlo uviesť do prevádzky. SEECP a RRS budú predstavovať všeobecný rámec regionálnej spolupráce. Komisia sa zapojí do činnosti RRS, pričom podporí všetky zainteresované strany, aby zohrávali aktívnu úlohu. Vychádzajúc zo skúseností týkajúcich sa paktu stability Komisia plánuje spolupracovať s SEECP a RRS v oblasti implementácie iniciatívy Európskeho spoločenstva zameranej na znižovanie rizika výskytu katastrof, ako aj iniciatívy zameranej na predchádzanie katastrofám a pripravenosti v prípade ich výskytu, ktorá bola spustená v rámci paktu stability. Komisia takisto plánuje ďalej zapájať krajiny západného Balkánu do činnosti mechanizmu Spoločenstva v oblasti civilnej ochrany zameraného na riešenie núdzových situácii, akými sú napríklad povodne, lesné požiare alebo zemetrasenia. V júli nadobudla platnosť Stredoeurópska dohoda o voľnom obchode (CEFTA). Proces ratifikácie všetkých signatárov bol ukončený len nedávno a v súčasnosti v rámci tohto regiónu existuje zóna voľného obchodu. Európska komisia plánuje podporovať CEFTA prostredníctvom poskytovania technickej pomoci, ako aj prostredníctvom počiatočného financovania sekretariátu CEFTA počas trojročného obdobia. Všetky krajiny navzájom spolupracujú v rámci Európskej charty pre malé podniky. Pokrok sa dosiahol v oblasti implementácie Zmluvy o založení Energetického spoločenstva. Prebieha ratifikácia Dohody o spoločnom európskom leteckom priestore. Zvyšní signatári musia teraz pristúpiť k ratifikácii týchto nástrojov. Prostredníctvom týchto dohôd sa môžu krajiny včas začleniť do vnútorného trhu EÚ s energiou a leteckými službami. Boli vypracované podrobné plány a akčné plány týkajúce sa elektriny a zemného plynu. S cieľom zvyšovať informovanosť o právnych predpisoch a politikách EÚ zorganizuje TAIEX[6] školenia o technickej pomoci v potenciálnych kandidátskych krajinách pre zainteresované strany vo vláde, podnikateľskej oblasti a spoločnosti. Regionálna škola verejnej správy posilní administratívnu kapacitu na západnom Balkáne. Došlo k mobilizácii finančných prostriedkov EÚ s cieľom pretransformovať existujúcu sieť na školu so sídlom na západnom Balkáne. Je potrebné, aby občania krajín západného Balkánu boli schopní pozorovať reálne zlepšenie, ktoré je výsledkom integrácie ich krajín do EÚ. Má to pre nich význam z dôvodu preberania zodpovednosti za proces zmierenia a za uskutočnenie potrebných reforiem. Medzi členskými štátmi a krajinami regiónu, ako aj medzi krajinami regiónu navzájom, by sa mali v čo najväčšej miere prehlbovať vzťahy medzi občanmi. Zjednodušenie cestovania do Európskej únie predstavuje otázku najvyššieho významu pre ľudí a vlády západného Balkánu. Na samite v Solúne EÚ potvrdila túto skutočnosť a vyjadrila odhodlanie realizovať kroky smerom k dosiahnutiu tohto cieľa. V úsilí o liberalizáciu cestovania sa musia zohľadniť záujmy EÚ spojené s migráciou a jej vnútorná bezpečnosť. Bezvízový režim s Chorvátskom sa uplatňuje už veľa rokov. Komisia s ostatnými krajinami regiónu nedávno dojednala dohody o zjednodušení režimu udeľovania víz spoločne s dohodami o readmisii. K ich podpisu došlo v septembri a ich schválenie Radou sa očakáva v krátkom čase z toho dôvodu, aby mohli nadobudnúť platnosť 1. januára 2008. Dohodami sa značne zlepšia podmienky v procese udeľovania cestovných víz do EÚ. Je nevyhnutné, aby členské štáty zabezpečili ich riadnu implementáciu. Dohody o zjednodušení režimu udeľovania víz predstavujú dôležitý krok na ceste k jeho úplnej liberalizácii. Komisia je toho názoru, že už nastal čas, aby sa prostredníctvom určitých konkrétnych krokov dosiahla postupná liberalizácia vízového režimu s krajinami západného Balkánu. Komisia na tento účel navrhuje otvoriť dialóg s každou dotknutou krajinou s cieľom vypracovať plán podmienok, ktoré majú byť splnené. Tieto by zahŕňali účinnú implementáciu dohôd o readmisii, ako aj pokrok v kľúčových oblastiach, akými sú správa hraníc, bezpečnosť dokumentov alebo boj proti organizovanému zločinu. Prostredníctvom týchto plánov sa dotknutým krajinám umožní lepšie sa sústrediť na svoje reformné úsilie, a zároveň sa zviditeľní aj odhodlanie EÚ voči obyvateľom tohto regiónu. Opatrenia zamerané na zlepšovanie vzťahov medzi občanmi zahŕňajú aj prehĺbenie spolupráce v oblasti vzdelávania, ako aj možnosti mobility pre absolventov a vysokoškolských študentov v rámci programov Tempus a Erasmus Mundus. Ďalších 100 študentov z regiónu sa v školskom roku 2007/2008 môže zúčastniť postgraduálneho štúdia v EÚ. Od roku 2008 sa výmenných programov medzi členskými štátmi EÚ a krajinami regiónu bude môcť zúčastniť každoročne až 500 vysokoškolských študentov. Komisia spoločne s členskými štátmi a ostatnými bilaterálnymi darcami preskúma ďalšie možnosti poskytovania štipendií. Predvstupová finančná pomoc sa bude poskytovať aj na účasť mladých ľudí, mládežníckych organizácií, kultúrnych činiteľov, organizácií občianskej spoločnosti a výskumných pracovníkov z krajín západného Balkánu na programoch EÚ. Komisia bude podporovať iniciatívy a projekty súvisiace s Európskym rokom medzikultúrneho dialógu v roku 2008. V rámci nového nástroja Komisie pre občiansku spoločnosť sa príjmu opatrenia zamerané na podporu spolupráce a výmeny medzi skupinami občianskej spoločnosti a ich partnermi v regióne a na európskej úrovni. Aktívna účasť parlamentu má rozhodujúci význam v úsilí krajín stať sa členmi EÚ. K prehĺbeniu parlamentnej spolupráce došlo v krajinách západného Balkánu, ako aj v rámci ich vzťahu s EÚ. V spolupráci s Európskym parlamentom bude Komisia podporovať aktivity zamerané na európsku integráciu. 3.5. Posilnenie podpory reforiem Prvého januára bol zavedený nástroj pre predvstupovú pomoc (IPA). Jeho cieľom je poskytnúť komplexný rámec pomoci pre kandidátske a potenciálne kandidátske krajiny. Spoločenstvo bude aj naďalej podporovať tieto krajiny v ich úsilí posilňovať fungovanie demokratických inštitúcií a právny štát, uskutočniť reformu verejnej správy a zabezpečiť fungovanie trhového hospodárstva. Podpora bude poskytovaná formou budovania inštitúcií a projektov cezhraničnej spolupráce, ako aj prostredníctvom opatrení v oblasti rozvoja regiónov, ľudských zdrojov a rozvoja vidieka, a to podľa dosiahnutej úrovne prípravy v jednotlivých krajinách. Pokrok sa dosiahol v procese prípravy na plynulý presun zodpovednosti v oblasti implementácie pomoci z Európskej agentúry pre obnovu na zastúpenia a úrady Komisie v Belehrade, Podgorici, Prištine a v Skopje. Tento proces sa zavŕši do konca roku 2008. Agentúra poskytla pomoc na obnovu v krajinách po konflikte. Spoločne so zavedením nástroja IPA získali orgány poverené prijímaním pomoci väčšiu zodpovednosť za plánovanie predvstupovej pomoci. Teraz sa musia pripraviť na prevzatie zodpovednosti za správu finančných prostriedkov z EÚ. Kosovo si zasluhuje osobitnú pozornosť. Financovanie jeho významných potrieb z vonkajších zdrojov budú musieť na seba z veľkej časti prevziať darcovia. EÚ a členské štáty budú musieť prevziať iniciatívu v medzinárodnom spoločenstve v súlade s významnou úlohou, ktorú bude EÚ zohrávať v Kosove po vyriešení jeho statusu. Vďaka nástroju IPA posilnia príjemcovia svoje kapacity prostredníctvom budovania inštitúcií, dobrej správy a rozvoja MSP. Osobitná pozornosť sa bude venovať správnej reforme a reforme súdnictva a právnemu štátu. Zvýšené úsilie sa vynaloží s cieľom posilniť správu verejných financií partnerov, ako aj ich kapacitu využívať predvstupovú pomoc v plnej miere. TAIEX poskytuje verejným inštitúciám v krajinách zahrnutých do procesu rozširovania pomoc vo forme rýchlej reakcie zo strany zamestnancov verejného sektora. Okrem tradičných twinningových projektov zameraných na právne predpisy alebo politiky EÚ sa na základe výsledkov činnosti SIGMA[7] a TAIEX podporí prostredníctvom twinningu medzi verejnými správami v strednodobom horizonte oblasť správy. Komisia v rámci IPA zavedie nový nástroj financovania zameraný na podporu rozvoja občianskej spoločnosti a dialógu. Plánovanie národných projektov a projektov, ktoré sú určené pre viacerých príjemcov, sa uskutoční koordinovaným spôsobom za účelom stimulovať rozvoj občianskej spoločnosti v každej krajine. Cieľom bude posilňovať orgány občianskej spoločnosti a ich úlohu v politickom procese, zvyšovať kapacitu organizácií občianskej spoločnosti, aby bolo možné rozvíjať cezhraničné projekty a siete, a oboznámiť zástupcov občianskej spoločnosti a ľudí, ktorí ovplyvňujú verejnú mienku, s európskymi záležitosťami. Prostredníctvom nástroja sa zvýši kapacita miestnych organizácií občianskej spoločnosti, pokiaľ ide o mobilizáciu komunity, poradenstvo, realizáciu a riadenie projektov zameraných na podporu spolupráce, a posilní sa ním aj dialóg medzi týmito organizáciami a príslušnými orgánmi v EÚ. Dotknuté oblasti budú zahŕňať ľudské práva, rodovú rovnosť, sociálne začlenenie, zdravie, životné prostredie, obchodné poradenstvo a zastúpenie a ochranu spotrebiteľov. Prostredníctvom nástroja sa podporí spolupráca a výmena odborných znalostí medzi obchodnou sférou, odborovými organizáciami a profesnými organizáciami v partnerských krajinách a v príslušných organizáciách na úrovni EÚ. Program návštevníkov sa vypracuje s cieľom oboznámiť významných tvorcov verejnej mienky, ktorí pôsobia v domácej politike, náboženskej oblasti, oblasti žurnalistiky, odborových organizáciách a v obchodných združeniach, s európskymi záležitosťami, a zabezpečiť spoluprácu s ich partnermi z EÚ. Užšia koordinácia darcov predstavuje dôležitú súčasť nového nariadenia o IPA, a to hlavne vzhľadom na rozpočtové obmedzenia. Komisia bude úzko koordinovať pomoc IPA s pomocou medzinárodných finančných inštitúcií a iných darcov s cieľom riešiť základné potreby v zmysle hospodárskeho a sociálneho rozvoja. Komisia pripravuje nástroj v oblasti infraštruktúry, ktorý sa od roku 2008 bude financovať v rámci IPA a ktorý sa bude využívať v procese prípravy projektov v tejto oblasti. Dotknuté oblasti budú zahŕňať dopravnú a energetickú infraštruktúru a infraštruktúru v oblasti životného prostredia, ale aj investície do sociálneho sektora, ako napríklad do zdravotníctva, vzdelávania, bývania a do oblasti týkajúcej sa utečencov. Ostatné iniciatívy zahŕňajú Európsky fond pre juhovýchodnú Európu (EFSE) zameraný na rozvoj súkromného sektora a nástroj energetickej účinnosti. Týmto spôsobom sa prostredníctvom pomoci IPA dosiahne najúspornejšia kombinácia grantov a úverov. Toto spoločné úsilie bude zahŕňať predovšetkým Európsku investičnú banku, ako aj Európsku banku pre obnovu a rozvoj a ostatné medzinárodné finančné inštitúcie, akými sú napríklad Svetová banka a Banka Rady Európy. 3.6. Zabezpečovanie verejnej podpory procesu rozširovania Komunikácia je základným kameňom stratégie EÚ v oblasti rozširovania. Existuje potreba lepšie oboznámiť verejnosť s prínosmi a výzvami, ktoré súvisia s procesom rozširovania. Verejná mienka EÚ o budúcom rozširovaní je ovplyvnená skúsenosťami s procesom rozširovania v minulosti. Je nevyhnutné počúvať občanov, zohľadňovať ich obavy a poskytovať ďalšie informácie. EÚ musí zverejňovať ďalšie informácie založené na faktoch súvisiace s procesom rozširovania, aby mohla verejnosť jasne vidieť prínosy aj výzvy. Pri oboznamovaní verejnosti s procesom rozširovania čelí EÚ výzvam tak v členských štátoch, ako aj v kandidátskych a potenciálnych kandidátskych krajinách. Poskytovať faktické informácie o piatom kole rozširovania a najmä o jeho dôsledkoch v zmysle hospodárskeho rastu a posilneného postavenia EÚ vo svete a vyzdvihnúť prínosy a výzvy súčasného procesu rozširovania, to sú hlavné problematické oblasti v členských štátoch. Inštitúcie EÚ a členské štáty musia verejnosti v EÚ poskytovať informácie o kandidátskych a potenciálnych kandidátskych krajinách a vysvetliť, ako funguje proces rozširovania, ktorý je procesom postupným a dôsledne riadeným. Existuje potreba podporiť diskusiu vo všetkých častiach spoločnosti, a to o otázkach súvisiacich s rozširovaním. Zdôrazniť odhodlanie Európskej únie v súvislosti s európskou perspektívou a vysvetliť podmienky pokroku každej krajiny na ceste k EÚ, to sú hlavné problematické oblasti v kandidátskych a potenciálnych kandidátskych krajinách , pričom každá z nich sa hodnotí na základe svojho vlastného pokroku. Ľudia si musia uvedomiť, že pokrok smerom k EÚ závisí od tempa reforiem v každej krajine. Čím bude proces reforiem v jednotlivých krajinách rýchlejší a účinnejší, tým bude pokrok týchto krajín na ceste k členstvu a k jeho prínosom intenzívnejší. Je potrebné, aby EÚ podporovala vlády týchto krajín v ich snahe vysvetliť fungovanie EÚ a preukázať, aké výhody prinášajú občanom užšie vzťahy s EÚ počas príprav na členstvo. Občania potrebujú poznať výhody, akými sú napríklad predvstupová finančná pomoc a technická pomoc, zjednodušenie režimu udeľovania víz a štipendiá. Aby Komisia mohla oboznámiť verejnosť s procesom rozširovania účinnejšie, vyzýva vlády členských štátov a kandidátskych a potenciálnych kandidátskych krajín, aby vypracovali plány komunikácie. Tieto plány by sa mali sústrediť na tvorcov verejnej mienky pôsobiacich v politickej oblasti, médiách, akademickom prostredí, obchodnom spoločenstve, medzi sociálnymi partnermi a mládežou. V tomto úsilí bude napomáhať aj nový nástroj Komisie zameraný na podporu rozvoja občianskej spoločnosti a dialógu. Členské štáty musia prevziať iniciatívu pri vysvetľovaní a presadzovaní schválených politík, pri podporovaní dialógu a pri vysvetľovaní prínosov procesu rozširovania. Poslanci Európskeho parlamentu a národných parlamentov, ako aj zástupcovia regionálnych a miestnych orgánov a občianskej spoločnosti takisto zohrávajú významnú úlohu. Títo aktéri, ktorí sú k verejnosti najbližšie, sa podieľajú na rozprúdení diskusie o rozširovaní, založenej na faktických informáciách. Komisia bude dopĺňať tieto snahy prostredníctvom politiky EÚ v oblasti rozširovania vrátane predvstupovej pomoci. Poskytovaním informácií bude vyvracať mýty. V plnej miere bude využívať svoje zastupiteľstvá v členských štátoch a delegácie v krajinách zahrnutých do procesu rozširovania. Komisia sa bude usilovať zapojiť do dialógu o rozširovaní s kľúčovými tvorcami verejnej mienky a bude vychádzať zo skúseností nadobudnutých v roku 2007 pri realizácii mnohých úspešných projektov v oblasti komunikácie, a to najmä tých, ktoré sa zrealizovali v spolupráci s obchodnými komorami a študentskými organizáciami. 4. ZÁVERY A ODPORÚčANIA Na základe uvedenej analýzy Komisia dospela k týmto záverom: 1) Proces rozširovania prispieva k udržiavaniu mieru, demokracie a stability na celom kontinente a prináša so sebou konkrétne výhody, pokiaľ ide o zvýšenú mieru obchodovania, investícií a hospodárskeho rastu. Európska únia dosiahla v súčasnosti vyššiu mieru konkurencieschopnosti a je lepšie pripravená reagovať na výzvy globalizácie. Vďaka procesu rozširovania narástol význam EÚ v rámci svetového hospodárstva. 2) Proces rozširovania EÚ je dôsledne riadený v súlade s obnoveným konsenzom dosiahnutým na zasadnutí Európskej rady v decembri 2006. Tento konsenzus vychádza zo zásad posilňovania záväzkov a zásad spravodlivej a prísnej podmienenosti a lepšej komunikácie s verejnosťou spoločne so schopnosťou EÚ integrovať nové členské štáty. Súčasný plán rozširovania zahŕňa krajiny západného Balkánu a Turecko, ktorým bola prisľúbená možnosť stať sa členmi EÚ potom, ako splnia podmienky. 3) Komisia uskutočnila kroky s cieľom zlepšovať kvalitu procesu rozširovania. Zložité otázky spojené s reformami sa riešia už v počiatočnom štádiu. Zabezpečila sa spätná väzba medzi politickým a hospodárskym dialógom na jednej strane a procesom rozširovania na strane druhej. V prístupových rokovaniach sa v súčasnosti v plnej miere využívajú normy, ktoré slúžia ako podmienky pri otváraní a uzatváraní rokovacích kapitol. Komisia presadzuje väčšiu mieru transparentnosti, napríklad zverejňovaním správ o preverovaní, a pripravuje vypracovanie prvých štúdií vplyvu. Potom, ako každá krajina splní stanovené podmienky, postupuje na ceste k EÚ z jednej fázy do ďalšej, a to v súlade s plánom pre krajiny západného Balkánu z roku 2005. 4) Krajiny zahrnuté do procesu rozširovania stále čelia veľkým výzvam. Je nevyhnutné zachovať viditeľnosť a reálnosť ich vyhliadok na pristúpenie. Každá krajina sa bude hodnotiť na základe svojho vlastného pokroku. Je potrebné zvýšiť úsilie s cieľom riešiť základné otázky, akými sú napríklad budovanie štátu, právny štát, proces zmierenia, správna reforma a reforma súdnictva, ako aj bojovať proti korupcii a organizovanému zločinu. Dobré susedské vzťahy sú stále oblasťou s kľúčovým významom. 5) Prístupové rokovania s Chorvátskom napredujú a vstupujú do rozhodujúcej fázy. To pre región ako celok znamená, že perspektíva členstva v EÚ je reálna. Chorvátsko musí ešte dosiahnuť ďalší pokrok predovšetkým v súvislosti s reformou súdnictva a správnou reformou, právami menšín, návratom utečencov, ako aj v súvislosti s reštrukturalizáciou oceliarskeho a lodiarskeho priemyslu. 6) Odkedy sa Turecko stalo v roku 1999 kandidátskou krajinou, zaviedlo významné reformy. Minulý rok zažilo ústavnú krízu, čo viedlo k vyhláseniu predčasných parlamentných volieb. Tie boli slobodné a spravodlivé a nový parlament zastupuje politickú rozmanitosť krajiny Prezident republiky bol zvolený v súlade s ústavnými pravidlami a v občiansko-vojenských vzťahoch prevládla demokracia. Turecko v súčasnosti potrebuje obnoviť dynamiku procesu svojich politických reforiem. Značné úsilie je potrebné bezodkladne vynaložiť predovšetkým v súvislosti so slobodou prejavu (článok 301 trestného zákonníka a iné relevantné právne predpisy) a s právami náboženských spoločenstiev, ktorých príslušníci nevyznávajú islam. Ďalšie zlepšenie je potrebné najmä v súvislosti s reformou súdnictva, v boji proti korupcii, v súvislosti s posilňovaním práv žien, detí a odborových organizácií, kultúrnych práv, ako aj v oblasti civilného dohľadu nad bezpečnostnými zložkami. Turecko si nesplnilo svoj záväzok úplne a nediskriminačne implementovať dodatkový protokol k Ankarskej dohode a nedosiahlo ani pokrok smerom k normalizácii bilaterálnych vzťahov s Cyperskou republikou. Komisia bude aj naďalej pokračovať v predkladaní svojich výročných správ v súlade so závermi Rady z 11. decembra 2006, ktoré schválila Európska rada. 7) V súvislosti s riešením štatútu Kosova je potrebné čo najrýchlejšie dosiahnuť jasnú dohodu. Jednotný názor EÚ je v tejto otázke nevyhnutný. Komisia plne podporuje činnosť trojky.. Je potrebné nájsť udržateľné riešenie, na základe ktorého sa zabezpečí demokratická a multietnická budúcnosť Kosova a ktorým sa podporí stabilita v regióne. 8) Bývalá juhoslovanská republika Macedónsko dosiahla pokrok, ale musí ešte zrýchliť tempo reforiem v kľúčových oblastiach. Albánsko a Čierna Hora dosiahli pokrok v mnohých oblastiach, ale stále čelia veľkým výzvam. Bosna a Hercegovina musí na seba ešte prevziať plnú zodpovednosť za svoju správu a pokročiť v procese reforiem, predovšetkým reformy polície. Srbsko preukázalo, že má administratívnu kapacitu na to, aby dosiahlo značný pokrok smerom k naplneniu svojej európskej perspektívy. Dôkazom toho bolo jeho efektívne vedenie rokovaní o technických otázkach v súvislosti s Dohodou o stabilizácii a pridružení. Aby však došlo k podpísaniu SAA, Srbsko musí plne spolupracovať s ICTY. Región ako celok musí pokročiť v procese budovania moderných demokracií a rozvíjania politickej kultúry založenej na dialógu a tolerancii. Na základe toho: (a) Komisia očakáva značný pokrok v prístupových rokovaniach s Chorvátskom počas nasledujúceho roku, čo bude viesť k otvoreniu veľkého množstva kapitol a predbežnému uzavretiu niekoľkých kapitol za predpokladu, že sa v krajine zachová potrebná dynamika procesu reforiem a že sa splnia normy. (b) Komisia očakáva pokrok v prístupových rokovaniach s Tureckom počas nasledujúceho roku. Kapitoly, v súvislosti s ktorými došlo k zvŕšeniu technických príprav, by sa mali otvoriť v súlade so stanovenými postupmi. Tempo rokovaní závisí od výsledkov reforiem v Turecku. Pokrok Turecka by sa mohol zdynamizovať za predpokladu, že Turecko úspešne splní normy, ktoré sa týkajú otvárania kapitol. Komisia predložila Rade návrh, aby revízia ustanovení trestného zákonníka (článok 301 a iné relevantné právne predpisy) týkajúcich sa slobody prejavu bola normou, splnenie ktorej bude podmieňovať otvorenie kľúčovej kapitoly o súdnictve a základných právach. Turecko by malo splniť svoje záväzky v súvislosti so zabezpečením úplnej a nediskriminačnej implementácie dodatkového protokolu k dohode o pridružení v súlade so závermi Rady z 11. decembra 2006, a pokiaľ tak neučiní, neotvorí sa osem kapitol. (c) EÚ je pripravená poskytnúť ďalšiu pomoc na zabezpečenie stability v Kosove a v regióne a reagovať na vývoj pri plnom využití svojich politických nástrojov. (d) Ak podmienky budú splnené, dohody o stabilizácii a pridružení sa môžu zavŕšiť so všetkými krajinami západného Balkánu v roku 2008, pričom sa dohody buď podpíšu, alebo nadobudnú platnosť. (e) Krajiny západného Balkánu prevezmú zodpovednosť za regionálnu spoluprácu pri premene paktu stability na novú Radu pre regionálnu spoluprácu v rámci Procesu spolupráce v juhovýchodnej Európe. EÚ bude aj naďalej podporovať miestnu zodpovednosť za realizáciu iniciatív v rámci regionálnej spolupráce. (f) Prioritne sa pozornosť bude venovať posilňovaniu vzťahov medzi občanmi krajín západného Balkánu a EÚ. Po uzavretí dohôd o readmisii a o zjednodušení režimu udeľovania víz bude ďalším krokom Komisie otvorenie dialógu o liberalizácii vízového režimu pre občanov krajín západného Balkánu. (g) Začiatkom roku 2008 Komisia prijme oznámenie, v ktorom zhrnie uplynulý vývoj a poukáže na smerovanie po prijatí Solúnskej agendy a salzburského oznámenia o podpore smerovania krajín západného Balkánu k EÚ. (h) Komisia v súčasnosti navrhuje uskutočniť revíziu prístupových a európskych partnerstiev, v rámci ktorých sú stanovené aktualizované priority v oblasti reforiem. Základné otázky, ktoré sa týkajú budovania štátu, správy, správnej reformy a reformy súdnictva, sa musia riešiť už v počiatočnom štádiu. (i) Tieto priority sa budú zohľadňovať v procese plánovania finančnej pomoci v rámci nového nástroja pre predvstupovú pomoc (IPA). Komisia v rámci IPA zavedie aj finančný nástroj na podporu rozvíjania dialógu a občianskej spoločnosti, najmä prostredníctvom budovania kapacít a výmenných projektov. Zabezpečí užšiu koordináciu s ostatnými darcami a posilní spoluprácu s Európskou investičnou bankou, ako aj s Európskou bankou pre obnovu a rozvoj a s inými medzinárodnými finančnými inštitúciami. (j) Aj naďalej je nevyhnutné zabezpečovať verejnú podporu procesu rozširovania. Je dôležité počúvať občanov a reagovať na ich obavy poskytovaním jasných informácií založených na faktoch. Za oboznamovanie verejnosti s procesom rozširovania sa nesie spoločná zodpovednosť. Je potrebné zabezpečiť aktívnu účasť členských štátov. Komisia bude aj naďalej plniť svoju úlohu spoločne s Európskym parlamentom a vnútroštátnymi, regionálnymi a miestnymi orgánmi a občianskou spoločnosťou. PRÍLOHA Závery týkajúce sa Albánska, Bosny a Hercegoviny, Chorvátska, bývalej juhoslovanskej republiky Macedónsko, Čiernej Hory, Srbska, Kosova[8] a Turecka Albánsko Pokiaľ ide o politické kritériá , Albánsko dosiahlo určitý pokrok v súvislosti s demokraciou a právnym štátom. Aj naďalej zohrávalo pozitívnu úlohu pri udržiavaní stability regiónu. Je však potrebné rozvíjať demokratickú kultúru a predovšetkým konštruktívny dialóg medzi stranami, aby politický systém mohol fungovať účinným a transparentným spôsobom. Parlament musí vynaložiť veľké úsilie pri presadzovaní reforiem. Hlavnú výzvu predstavuje boj proti korupcii a organizovanému zločinu. Určitý pokrok sa dosiahol v súvislosti s demokraciou a právnym štátom . Albánsky parlament si splnil svoju ústavnú úlohu pri voľbe nového prezidenta. Nedostatok politickej vôle bol však aj naďalej dôvodom brzdenia reforiem, predovšetkým v oblasti súdnictva a volebného systému. Albánsko dosiahlo určitý pokrok pri posilnení vládnych štruktúr zameraných na realizáciu jeho záväzkov voči EÚ a riešenie potrieb spojených s rozvojom. Koordinácia a kapacita sú aj naďalej slabé a je potrebné zlepšiť strategické plánovanie. V oblasti verejnej správy sa v Albánsku dosiahol menší pokrok. Je však potrebné vynaložiť veľké úsilie s cieľom zabezpečiť efektívnosť a nestrannosť, okrem iného aj implementáciou zákona o štátnej službe. Je potrebné posilniť autoritu Úradu pre verejnú správu. V oblasti verejnej správy pretrvávajú v súvislosti s riadením ľudských zdrojov rozsiahle nedostatky. V oblasti reformy justičného systému sa dosiahol malý pokrok. Zlepšili sa postupy hodnotenia sudcov, zracionalizoval sa súdny systém a do istej miery sa zrýchlilo vykonávanie rozsudkov. Fungovanie súdnictva bolo však aj naďalej na nízkej úrovni z dôvodu korupcie a nedostatočnej miery nezávislosti, transparentnosti a účinnosti. Prijatie plánovaných právnych predpisov s cieľom riešiť tieto otázky sa odložilo. Vláda zaujala v súvislosti s bojom proti korupcii , ktorý predstavuje kľúčovú prioritu európskeho partnerstva, systematickejší prístup. Došlo k zlepšeniu právnych predpisov v oblasti verejného obstarávania. Vyšetrovania v oblasti boja proti korupcii viedli k zatknutiu niekoľkých vysokopostavených činiteľov. Korupcia je však stále rozšírená a predstavuje závažný problém. Je potrebné vynaložiť značné úsilie v súvislosti so všetkými aspektmi tohto problému vrátane súdnej zodpovednosti a transparentnosti financovania politických strán. Určitý pokrok sa dosiahol v súvislosti s ľudskými právami a ochranou menšín . Albánsko zrušilo trest smrti za všetkých okolností. Nové právne predpisy sú zamerané na osoby, ktoré podnecujú vykonávanie krvnej pomsty. V oficiálnych pokynoch pre prokurátorov a predstaviteľov súdnej polície sa zdôrazňuje potreba rešpektovať ľudské práva v trestnom konaní. Normy súvisiace so zadržaním ostávajú aj naďalej nedostatočné. Podmienky vo vyšetrovacej väzbe sa zlepšili do určitej miery a väčšina zadržaných osôb bola presunutá do nových vyčlenených častí väzenia. Väzenia však stále ostávajú preplnené. Aj naďalej sa požaduje značné posilnenie presadzovania pravidiel súvisiacich s ľudskými právami a systematické trestné stíhanie tých, ktorí ich porušujú. Právne predpisy o poskytovaní bezplatnej právnej pomoci sú stále nedostatočné. Albánsko dosiahlo určitý pokrok v súvislosti so slobodou prejavu , pričom táto predstavuje kľúčovú prioritu európskeho partnerstva. Bol schválený akčný plán na vytvorenie nových právnych predpisov v oblasti televízneho a rozhlasového vysielania. Riadiaci výbor pre verejno-právne rozhlasové a televízne vysielanie v súčasnosti zahŕňa zástupcov občianskej spoločnosti. V tomto sektore sa posilnil rámec hospodárskej súťaže. Vládne rozhodnutia o udeľovaní povolení médiám a o vymáhaní daní však viedli k obvineniam z predpojatosti. Je potrebné uskutočniť koordinovanejšiu reformu vychádzajúcu z rozsiahlejšieho konsenzu, a to najmä reformu v oblasti vysielania a reformu zameranú na zvýšenie transparentnosti mediálnej zodpovednosti. Existuje potreba zlepšiť implementáciu súčasných právnych predpisov. Právny rámec pre organizácie občianskej spoločnosti je priaznivý. Skupiny občianskej spoločnosti však ostávajú aj naďalej slabé. Nie sú dostatočne zapojené do procesu vytvárania politických rozhodnutí a chýbajú im zdroje, organizačné a poradenské schopnosti a regionálne kontakty. Určitý pokrok sa dosiahol pri posilňovaní práv žien . Prostredníctvom nových právnych predpisov sa rieši otázka domáceho násilia a na ministerstve sa zriadilo osobitné oddelenie zodpovedné za riešenie otázok spojených s rodovou rovnosťou. Ochrana žien proti všetkým formám násilia je však aj naďalej nedostatočná. Právne predpisy sa musia posilniť a implementovať v plnej miere. Určitý pokrok sa dosiahol pri posilňovaní práv detí . Posilnil sa súdny systém pre mladistvých, monitorovanie práv detí a základné vzdelanie. Časové odklady prijímania kľúčových právnych predpisov súvisiacich s evidenciou narodených detí a nedostatok zdrojov spôsobujú spomalenie ďalšieho pokroku. Vďaka zvýšeniu zdrojov pre ľudí sa do určitej miery zlepšili sociálne služby. Opatrenia zamerané na podporu sociálne slabých skupín obyvateľstva a ľudí so zdravotným postihnutím však ostávajú obmedzené. Lepšie výsledky by sa mohli dosiahnuť posilnenou koordináciou vládnych agentúr. Pokrok sa dosiahol v súvislosti s právami vlastníctva , ktoré predstavujú kľúčovú prioritu európskeho partnerstva. Vláda prijala stratégiu, ktorou spája procesy prvej registrácie nehnuteľnosti, reštitúcie, odškodnenia a úradného overenia neoficiálnej výstavby. Lepším riadením reštitúcií a odškodnení sa do určitej miery zrýchlil proces spracúvania žiadostí, ale ostáva aj naďalej pomalý. Existuje potreba primeranej koordinácie registrácie, reštitúcie, odškodnenia a úradného overenia, ako aj potreba ďalšieho zrýchlenia spracúvania súvisiacich žiadostí. Albánsko prijalo určité opatrenia s cieľom splniť svoje záväzky v súvislosti s ochranou menšín a zameralo sa hlavne na podporu používania jazykov menšín a tradičných miestnych názvov. Ďalšiemu zlepšeniu bráni nedostatok spoľahlivých údajov o veľkosti a postavení menšín. Uskutočnili sa určité kroky s cieľom zlepšiť postavenie rómskeho obyvateľstva, ale tieto opatrenia mali len obmedzený účinok. Rómska menšina stále čelí veľmi ťažkým životným podmienkam a diskriminácii, a to predovšetkým v oblasti vzdelávania, sociálnej ochrany, zdravotnej starostlivosti, bývania a zamestnanosti. Pokiaľ ide o regionálne otázky a medzinárodné záväzky , Albánsko aj naďalej posilňovalo dobré vzťahy s ostatnými krajinami západného Balkánu a so susednými krajinami, ktoré sú členmi EÚ, v rámci multilaterálnych aj bilaterálnych vzťahov. Krajina sa aj naďalej aktívne zúčastňuje na regionálnej spolupráci vrátane Procesu spolupráce v juhovýchodnej Európe (SEECP) a Rady pre regionálnu spoluprácu (RRS), ako aj vrátane zmenenej a doplnenej Stredoeurópskej dohody o voľnom obchode. Albánsko má aj naďalej konštruktívny postoj v súvislosti s riešením statusu Kosova. Tým sa prispelo k zabezpečeniu stability v regióne. Pokiaľ ide o Medzinárodný trestný súd, dvojstranná dohoda o imunite s USA nie je v súlade s príslušným spoločným stanoviskom EÚ a s usmerňovacími zásadami. Albánsko aj naďalej dosahovalo vysoký hospodársky rast . Makroekonomická stabilita sa vo všeobecnosti udržala, ale došlo k zvýšeniu vonkajšieho deficitu, a to hlavne z dôvodu krízy v energetickom sektore. Nedostatočná implementácia právneho štátu aj naďalej narúša plynulé fungovanie trhového hospodárstva a ovplyvňuje podnikateľské prostredie. Slabá infraštruktúra a nespoľahlivosť dodávok energie aj naďalej spomaľovali hospodársky vývoj. Pokiaľ ide o hospodárske kritériá , Albánsko dosiahlo pokrok na ceste k vytvoreniu funkčného trhového hospodárstva. Je ešte potrebné uskutočniť významné reformy, aby bolo hospodárstvo schopné z dlhodobého hľadiska odolávať konkurenčnému a trhovému tlaku v rámci Európskej únie. Politický konsenzus v základných otázkach hospodárskej politiky bol vo všeobecnosti zachovaný. Makroekonomická stabilita sa z veľkej časti udržala. Hospodársky rast bol aj napriek nedostatku energetických zdrojov stále intenzívny. V súvislosti s menovou politikou sa zachovala dôveryhodnosť a podarilo sa udržať nízku mieru inflácie. Aj keď bol počet zaevidovaných nezamestnaných stále vysoký, postupne klesal. Realizácia rozpočtových príjmov vo všeobecnosti prebehla v súlade so stanovenými cieľmi a zlepšila sa implementácia rozpočtu. Dosiahol sa ďalší pokrok v oblasti reformy verejných financií, ale fiškálne riziká ostávajú aj naďalej vysoké. Vo všeobecnosti bola kombinácia makroekonomických politík primeraná. V porovnaní s rokom 2006 sa po značných časových odkladoch proces privatizácie v roku 2007 zdynamizoval. Sektor bankovníctva, ktorý sa nachádza v súkromnom vlastníctve, sa rozrastá, čo je vo všeobecnosti pozitívne. Úverová expanzia bola aj naďalej výrazná. Regulačný rámec bankového dozoru je dobre rozvinutý. Miera obchodnej integrácie s EÚ ostala pomerne vysoká. Došlo však k zvýšeniu vonkajšieho deficitu, a to hlavne z dôvodu krízy v energetickom sektore. Určitý pokrok sa dosiahol v súvislosti s vykonávaním súdnych rozhodnutí a s vymedzením práv vlastníctva, ale nedostatky súdneho systému a implementácie právnych predpisov ovplyvnili podnikateľské prostredie. Zatiaľ čo došlo k určitému zdokonaleniu postupov využívaných pri registrácii podnikov, administratívna záťaž je prekážkou pri vstupe na trh a pri opustení trhu. Určitý pokrok sa dosiahol v súvislosti s dozorom nad účastníkmi finančných operácií (okrem bánk), ale stále existuje priestor na ďalšie zlepšenie, a to predovšetkým v dôchodkovej oblasti. Štrukturálna nezamestnanosť prevláda aj naďalej. Nedostatok kvalifikovaných pracovných síl a nedostatočná infraštruktúra spomaľujú rozvoj súkromného sektora, ktorý môže nepretržite prispievať k rozvoju krajiny. Rozsiahly tieňový sektor, ktorý narastá vďaka nedostatkom v presadzovaní právnych predpisov a v regulačnom rámci, znižuje daňové príjmy, obmedzuje schopnosť vlády implementovať hospodársku politiku a negatívne ovplyvňuje podnikateľské prostredie. Albánsko dosiahlo pokrok v oblasti zosúlaďovania svojich právnych predpisov, politík a kapacity s európskymi normami a implementuje svoje obchodné záväzky vyplývajúce z dočasnej dohody. V niektorých oblastiach, akými sú napríklad colná oblasť, hospodárska súťaž a boj proti organizovanému zločinu, sa udržal pokrok dosiahnutý počas uplynulých rokov. V ostatných oblastiach, akými sú napríklad energetika, doprava a práva duševného vlastníctva, bol pokrok obmedzený. Presadzovanie reforiem v oblastiach, ako napríklad veterinárna a fytosanitárna kontrola, je nevyhnutné pre uplatňovanie Dohody o stabilizácii a pridružení (SAA) v plnej miere. Administratívne kapacity v súvislosti s ustanoveniami SAA, ktoré nesúvisia s obchodom, a účinná implementácia právnych predpisov predstavujú výzvu v zmysle nepretržitého dosahovania výsledkov implementácie SAA. Pokrok sa dosiahol v niektorých oblastiach vnútorného trhu , ale aby Albánsko splnilo záväzky vyplývajúce z SAA, je potrebné vynaložiť viac úsilia. Pri prijímaní noriem a v oblasti akreditácie sa dosiahol dostatočný pokrok. Posilňujú sa kapacity pre metrológiu a trhový dohľad, je ale potrebné zdokonaliť právne predpisy. V procese vybavovania sťažností a urovnávania sporov je potrebné zvýšiť ochranu spotrebiteľov. Neistota súvisiaca s právami vlastníctva odrádza ľudí usadiť sa . Naďalej sa uplatňujú určité obmedzenia pohybu kapitálu . Pokrok sa dosiahol v súvislosti s informatizáciou colného systému . To pomohlo Albánsku účinnejšie implementovať ustanovenia SAA súvisiace s obchodom. Colné príjmy sa naďalej zvyšovali. Albánsko implementovalo zníženie ciel, ktoré bolo uvedené v dočasnej dohode. Požaduje sa však zdokonalenie infraštruktúry a zosúladenie s postupmi EÚ. Zracionalizovala sa daňová správa a pokrok sa dosiahol v oblasti automatizácie a vybavovania žiadostí daňových poplatníkov. Daňové odvody však ostávajú nízke. Je potrebné vypracovať komplexnú stratégiu na daňové odvody a daňovú kontrolu a ďalej zosúlaďovať právne predpisy a postupy s EÚ. Pokrok sa dosiahol v oblasti hospodárskej súťaže . Došlo k posilneniu orgánu hospodárskej súťaže (OHS). Tento posúdil niekoľko oznámení o fúziách a uložil pokuty za porušenie pravidiel hospodárskej súťaže. Úsilie je však potrebné zvýšiť pri zaškoľovaní zamestnancov OHS. Albánsko dosiahlo pokrok pri plnení svojich záväzkov stanovených v SAA, ktoré sa týkajú štátnej pomoci. Úrad pre štátnu pomoc získal od ministerstva hospodárstva nezávislosť, pokiaľ ide o predkladanie správ. Úrad pre štátnu pomoc aj naďalej posudzoval a aktualizoval zoznam schém štátnej pomoci. V oblasti verejného obstarávania boli schválené nové právne predpisy, ktoré sú vo väčšom súlade s normami EÚ. Posilňujú sa právomoci agentúry pre verejné obstarávanie, je ale potrebné ďalej zlepšiť jej administratívnu kapacitu s cieľom zabezpečiť, aby mohla primerane implementovať nové právne predpisy. Je potrebné zaistiť nestrannosť kontrolných postupov. Pokiaľ ide o oblasť práv duševného vlastníctva (PDV), začal fungovať úrad pre autorské práva a Albánsko ratifikovalo medzinárodné nástroje týkajúce sa registrácie obchodných značiek. Presadzovanie PDV je však aj naďalej nedostatočné. Generálne riaditeľstvo pre patenty a ochranné známky ani Úrad pre autorské práva nedisponujú primeranými zdrojmi a odbornými znalosťami. V oblasti priemyselného vlastníctva je potrebné prijať nové právne predpisy v súlade s európskymi normami. Je potrebné značne zvýšiť úsilie, aby sa naplnili záväzky stanovené v dočasnej dohode a súvisiace s PDV. Určitý pokrok sa dosiahol v oblasti európskych noriem súvisiacich s politikou zamestnanosti a sociálnou politikou . Začali sa uplatňovať programy zamerané na podporu zamestnanosti sociálne slabých skupín a prijatím zákona o inšpekcii práce sa zdokonalil inštitucionálny a regulačný rámec. Kapacita inšpektorátu práce ostáva však aj naďalej obmedzená a ochrana zdravia a bezpečnosť zamestnancov ostáva na nízkej úrovni. Nedostatky informačných a správnych systémov sťažujú vypracovanie analýzy sociálneho rozvoja a situácie v oblasti zamestnanosti a bránia rozvoju príslušných stratégií v oblasti zamestnanosti a sociálneho začlenenia. Určitý pokrok sa dosiahol v súvislosti s európskymi normami týkajúcimi sa vzdelávania . Došlo k značnému zvýšeniu rozpočtových výdavkov na vzdelávanie. Začal sa proces implementácie národných stratégií predvysokoškolského vzdelávania a odbornej prípravy a bol schválený nový zákon o vyššom vzdelávaní. Pokrok je možné pozorovať v niektorých sektorových politikách . Pokiaľ ide o priemysel a MSP , bol založený národný úrad pre registráciu s cieľom uľahčiť zaregistrovanie podnikateľskej činnosti. Bola schválená stratégia na podporu konkurencieschopnosti MSP. Uplatňuje sa aktualizovaný akčný plán zameraný na tieňové hospodárstvo a na odstraňovanie administratívnych prekážok pri investovaní. Zriadili sa záručné fondy na podporu vývozu. Uplatňuje sa aktualizovaný akčný plán zameraný na odstraňovanie administratívnych prekážok. Viac úsilia je však potrebné vynaložiť v súvislosti s tieňovým hospodárstvom a zdokonaľovaním podnikateľského prostredia. V oblasti poľnohospodárstva sa dosiahol obmedzený pokrok. Boli zavedené určité stimuly zamerané na zvýšenie produktivity, ale konkurencieschopnosť poľnohospodárskeho sektora ostáva naďalej na nízkej úrovni. Aj naďalej existuje nedostatočná miera súladu s veterinárnymi a fytosanitárnymi normami EÚ, pričom tento súlad je potrebný na to, aby bolo možné pozorovať prínosy spojené s obchodnými úľavami uvedenými v SAA a v dočasnej dohode. Určitý pokrok sa dosiahol v oblasti kontroly a inšpekčnej kontroly rybného hospodárstva , aj keď stále dochádza k nadmernému a nezákonnému výlovu rýb. V oblasti životného prostredia sa dosiahol určitý pokrok v súvislosti s horizontálnymi právnymi predpismi, ale ich implementácia je aj naďalej nedostatočná. Zvýšené úsilie je potrebné v oblasti odpadového hospodárstva a kvality vodných zdrojov. Je potrebné posilniť administratívnu kapacitu s cieľom implementovať už transponované právne predpisy. Obmedzený pokrok sa dosiahol v oblasti dopravy . Albánsko ratifikovalo Dohodu o spoločnom európskom leteckom priestore a vynakladá úsilie zamerané na implementáciu svojej prvej prechodnej fázy. Albánsko sa aktívne zúčastňuje na rozvoji základnej regionálnej dopravnej siete a pôsobí aj v rámci Pozorovacieho výboru pre dopravu v juhovýchodnej Európe, a to najmä tým, že schvaľuje druhý prebiehajúci viacročný plán s päťročným trvaním na roky 2007-2011. Značné zlepšenie sa vyžaduje v súvislosti s bezpečnosťou námornej dopravy. V oblasti energetiky Albánsko nebolo schopné zaistiť bezpečnosť dodávky elektriny. Je potrebné vynaložiť veľké úsilie, aby bolo možné splniť požiadavky stanovené v Zmluve o založení Energetického spoločenstva. Keďže je Albánskou stranou tejto zmluvy, je povinné s účinnosťou od júla 2007 implementovať príslušné právne predpisy EÚ, a to najmä predpisy týkajúce sa energetiky. Sektor energetiky je stále v kritickom stave aj napriek určitému pokroku, ktorý sa dosiahol v súvislosti s novými právnymi predpismi o koncesiách pre vodné elektrárne a s určitým zvýšením úhrady faktúr. Brzdí sa tak sociálny a hospodársky vývoj krajiny. Albánsko zaostáva aj v oblasti plnenia záväzkov stanovených v SAA súvisiacich s informačnou spoločnosťou a médiami . Liberalizácia trhu v oblasti elektronických komunikácií a informačných technológií sa stále nachádza v počiatočnom štádiu. Regulačný rámec ešte nie je v súlade s acquis a je potrebné rozvinúť kapacitu regulátora telekomunikačných činností. V oblasti finančnej kontroly sa prijal nový zákon o internom audite. Je potrebné zriadiť príslušný kontrolný orgán. Dostatočný pokrok sa dosiahol v oblasti štatistiky . Uplatňuje sa väčšina hlavných štatistických klasifikácií, ktoré sú v súlade s normami EÚ. Pokrok sa dosiahol v niektorých oblastiach v rámci spravodlivosti, slobody a bezpečnosti . Vo všeobecnosti je potrebné jeho ďalšie zlepšenie.. Zdokonalila sa technológia využívaná pri vydávaní víz a pri zaisťovaní bezpečnosti diplomatických a služobných pasov. EÚ a Albánsko podpísali dohodu o zjednodušení režimu udeľovania víz. Albánsko musí vydávať pasy s biometrickými znakmi v súlade s normami EÚ. Zákon o cudzincoch sa musí ďalej zmeniť a doplniť, aby bol v súlade s normami EÚ. Kontrola hraníc sa zlepšila vďaka novej infraštruktúre, rozšíreniu siete IT a posilnenej spolupráci medzi agentúrami a cezhraničnou políciou. Vláda schválila integrovanú stratégiu správy hraníc. Infraštruktúra cezhraničných priechodov ale stále nespĺňa normy EÚ. Právne predpisy o azyle sú v súlade s medzinárodnými normami, v oblasti azylu sa ale neuplatňuje žiadna dôsledná stratégia a implementácia je stále nedostatočná. Zriadila sa jednotka zodpovedná za dohľad nad implementáciou vnútroštátnej stratégie v oblasti migrácie . Kontroly migrantov na hraniciach sú v súčasnosti o niečo účinnejšie, ale stále existuje veľký priestor na zlepšenie. V rámci dohody o readmisii medzi ES a Albánskom z roku 2006 podpísalo Albánsko s Rakúskom protokol o readmisii. Je však potrebné zabezpečiť účinnejšiu správu údajov a lepšiu spoluprácu so susednými krajinami. Výber zamestnancov hraničnej polície musí byť stabilnejší, najmä preto, aby bolo možné náležite implementovať dohodu o readmisii medzi ES a Albánskom. Bankový systém má lepšie predpoklady na boj proti praniu špinavých peňazí ; mzdy väčšiny zamestnancov verejnej správy sa v súčasnosti vyplácajú prostredníctvom bánk. Obchodovanie s kradnutým tovarom sa považuje za trestný čin. Spoločný útvar vyšetrovania spája ministerstvo vnútra, ministerstvo financií, úrad generálneho prokurátora a štátnu spravodajskú službu. Konkrétne výsledky v boji proti praniu špinavých peňazí však ostávajú aj naďalej nedostatočné. Je potrebné zlepšiť právne predpisy, zdroje a odborné znalosti využívané pri vyšetrovaní, technologickú podporu a medziinštitucionálnu spoluprácu. Vo väčšej miere sa využívajú protidrogové pracovné skupiny jednotlivých útvarov. Zlepšuje sa spolupráca so zahraničnými partnermi. Budujú sa vhodné skladovacie priestory pre zadržané drogy. Obchodovanie s drogami však stále vzbudzuje vážne obavy. Bolo zadržané značné množstvo drog , ktoré je ale stále nízke v porovnaní s množstvom, s ktorým sa podľa odhadov obchoduje v celom Albánsku. Väčšie odhodlanie a posilnená spolupráca medzi policajnými a súdnymi orgánmi sú potrebné na to, aby bolo možné trestne stíhať obchodníkov s drogami a skorumpovaných úradníkov na základe príslušných obvinení. Existuje potreba zlepšiť opatrenia a zariadenia využívané na hraniciach pri odhaľovaní prechovávania drog. Bol prijatý nový zákon o štátnej polícii , ktorý by mal pomôcť pri odpolitizovaní polície. Zvýšená medzinárodná spolupráca sa zabezpečuje prostredníctvom ratifikovaného Dohovoru o policajnej spolupráci v rámci juhovýchodnej Európy a prostredníctvom strategickej dohody s Europolom. Počet zamestnancov polície sa však znížil bez toho, aby sa venovala pozornosť udržiavaniu kontinuity a kapacity kľúčových útvarov. Úspešnosť vyšetrovania a trestného stíhania aj naďalej brzdí slabá komunikácia medzi políciou a prokurátormi. Je potrebné posilniť štruktúry riadenia polície a vnútornej kontroly. Organizovaný zločin stále predstavuje závažný problém. Bolo zatknutých niekoľko verejne známych zločincov. Zlepšila sa policajná reakcia pri spáchaní závažných zločinov. Pri vyšetrovaní a stanovení taktík sa začali využívať nové zariadenia. Zlepšila sa spolupráca s Interpolom a bolo tak možné vydať niekoľko medzinárodných zatýkacích rozkazov. Aj napriek tomu však nedošlo k zadržaniu mnohých osôb. Korupcia a slabá ochrana svedkov stále predstavujú prekážky v boji proti organizovanému zločinu. Problémy súvisiace s IT sťažujú využívanie spravodajstva v oblasti trestnej činnosti. Aj keď došlo k zlepšeniu spolupráce so susednými krajinami v oblasti krádeže vozidiel, spolupráca medzi domácimi agentúrami je nedostatočná, čo spôsobuje znižovanie účinnosti. Albánsko sa naďalej výrazne podieľalo na vyšetrovaní a trestnom stíhaní v oblasti obchodovania s ľuďmi . Kontrola hraníc je v súčasnosti o niečo účinnejšia a zlepšila sa medzinárodná spolupráca. Albánsko je však stále vo veľkej miere tranzitnou krajinou a zvýšila sa tam miera obchodovania s ľuďmi zneužívanými na sexuálne účely. Kvôli slabej ochrane svedkov je ochotných svedčiť len málo obetí. Nedostatočná koordinácia brzdí implementáciu vnútroštátnej stratégie zameranej proti obchodovaniu s ľuďmi. Medzi oddeleniami polície a spravodajskej služby zaoberajúcimi sa bojom proti terorizmu došlo k posilneniu spolupráce. To platí aj v prípade spolupráce s medzinárodnými partnermi. Albánsko prijalo zákon o kontrole vývozu vojenských zariadení, ktorý je v súlade s acquis . Zariadenia, ktoré používajú analytici a vyšetrovatelia v oblasti boja proti terorizmu, a ich školenie sú však stále nedostatočné. Zákon o ochrane osobných údajov v súčasnosti prechádza úpravou, aby bol v súlade s európskymi normami. Zatiaľ však ešte nefunguje nezávislý dozorný orgán na ochranu údajov s dostatočnými právomocami. Bosna a Hercegovina Pokiaľ ide o politické kritériá , v Bosne a Hercegovine došlo k spomaleniu pokroku. Komplexné inštitucionálne opatrenia a nacionalistická rétorika oslabili reformný plán krajiny, pričom sa nezohľadňovala Daytonská/Parížska mierová dohoda. Je stále potrebné zamerať sa na kľúčové priority európskeho partnerstva. Politickí vodcovia Bosny a Hercegoviny neuskutočnili reformu polície. Nedostatok pokroku v tejto súvislosti a ďalšie významné otázky spôsobujú odklad uzavretia Dohody o stabilizácii a pridružení. V oblasti demokracie a právneho štátu sa dosiahol obmedzený pokrok. Súčasťou systému správy Bosny a Hercegoviny je aj naďalej výrazná prítomnosť medzinárodných síl. Úrad vysokého splnomocnenca/osobitného zástupcu EÚ úzko spolupracuje s Európskou komisiou s cieľom priblížiť Bosnu a Hercegovinu k EÚ. Orgány Bosny a Hercegoviny nepreukázali schopnosť prevziať na seba väčšiu politickú zodpovednosť. Existuje naliehavá potreba prijať opatrenia zamerané na účinné fungovanie ústredných inštitúcií. Rada na presadzovanie mieru sa rozhodla oddialiť dátum uzavretia Úradu vysokého splnomocnenca na 30. jún 2008 a prehodnotiť situáciu vo februári 2008. Voľby v októbri 2006 boli vo všeobecnosti v súlade s medzinárodnými normami. Vláda Srbskej republiky bola zostavená v novembri, ale trvalo dlhšie ako štyri mesiace, kým sa vytvorila ústredná vláda a vláda federácie Bosny a Hercegoviny. Určitý pokrok sa dosiahol pri zlepšovaní technických a ľudských zdrojov ústredného parlamentného zhromaždenia, je ale potrebné posilniť dôležité výbory, akým je napríklad výbor pre európsku integráciu. V súvislosti so zlepšovaním koordinácie entít štátu sa nedosiahol žiadny pokrok. Celkový výkon zákonodarných a výkonných inštitúcií je stále nedostatočný. Proces rozhovorov o ústavnej reforme bol pozastavený. Určitý pokrok bol dosiahnutý v oblasti verejnej správy , je ale potrebné značné zvýšenie úsilie. Posilnil sa úrad koordinátora reformy verejnej správy a uskutočnili sa počiatočné kroky s cieľom implementovať stratégiu reformy verejnej správy, ktorá predstavuje kľúčovú prioritu európskeho partnerstva. Bol zriadený fond na reformu verejnej správy, podporovaný EÚ. Zvýšila sa efektivita činnosti agentúr štátnej služby a uskutočnili sa ďalšie kroky v súvislosti s vybavením ústredných ministerstiev a inštitúcií, a to hlavne v zmysle náboru zamestnancov a zabezpečenia kancelárskych priestorov. Je potrebné vynakladať nepretržité úsilie s cieľom zabezpečiť primeranú implementáciu národnej stratégie v oblasti verejnej správy a dosiahnuť pokrok smerom k vytvoreniu efektívnej, profesionálnej, stabilnej, transparentnej a spoľahlivej štátnej služby. Bosna a Hercegovina dosiahla pokrok v oblasti súdneho systému , keďže znížila svoju závislosť na medzinárodnom spoločenstve, a to tak, že miestni sudcovia a prokurátori nahradili medzinárodných. Fragmentácia súdneho systému a nezrovnalosti právneho rámca aj naďalej narúšajú fungovanie súdnictva. Je potrebné ďalej posilniť nezávislosť a efektívnosť súdneho systému. Ústredný senát pre vojnové zločiny fungoval účinne aj naďalej. Zločincov je však potrebné trestne stíhať s väčším odhodlaním na úrovni entít. Bosna a Hercegovina dosiahla len malý pokrok v boji proti korupcii , ktorá je aj naďalej rozšírená a predstavuje vážny problém. Neuskutočnila sa primeraná implementácia národnej stratégie boja proti korupcii. V tejto súvislosti je potrebné prijať ráznejšie opatrenia. Malý pokrok sa dosiahol v súvislosti s ľudskými právami a ochranou menšín . Je potrebné zlepšiť celkovú implementáciu medzinárodných dohovorov o ľudských právach a v plnej miere dosiahnuť zlučiteľnosť právnych predpisov Bosny a Hercegoviny s Európskym dohovorom o ľudských právach. Priestor na zlepšenie existuje aj v súvislosti so snahami zabrániť zlému zaobchádzaniu zo strany orgánov na presadzovanie práva, v boji proti beztrestnosti, ako aj pri zabezpečovaní spravodlivosti a rovnosti pred zákonom. Zvýšené úsilie je potrebné v súvislosti so všeobecným fungovaním systému väzníc vrátane zlých životných podmienok väzňov. Náboženská neznášanlivosť predstavuje problém aj naďalej. V oblasti slobody prejavu a médií ešte nebol prijatý federatívny zákon o verejnoprávnom vysielaní, prostredníctvom ktorého sa dosiahne splnenie priority európskeho partnerstva. Bosna a Hercegovina dosiahla pokrok pri riešení veľkého množstva nevyriešených prípadov v oblasti ľudských práv, ale rozhodnutia súdu sa nevykonali vždy správne. Súčasťou právneho rámca Bosny a Hercegoviny sú ustanovenia na ochranu práv žien, detí a sociálne slabých skupín obyvateľstva , ale celková implementácia nie je dostatočná. Neexistujú žiadne komplexné právne predpisy zamerané na boj proti diskriminácii . Žiadny pokrok sa nedosiahol v súvislosti s registráciou konfederácie odborových zväzov . Komplexný systém vlády a fragmentácia právnych predpisov v celej krajine aj naďalej narúšajú sociálny dialóg. Určitý pokrok sa dosiahol v súvislosti s poskytnutím podpory orgánov na rozvoj občianskej spoločnosti, aj keď tento sektor ostáva vo všeobecnosti aj naďalej slabý. V oblasti ochrany menšín je potrebné zvýšiť úsilie s cieľom bojovať proti neznášanlivosti a etnickej diskriminácii, ako aj zlepšiť implementáciu právnych predpisov týkajúcich sa menšín. Nezabezpečilo sa fungovanie ústrednej rady pre národnostné menšiny a príslušných orgánov na úrovni entít. Na mnoho utečencov a osôb vysídlených v rámci krajiny sa nevzťahujú základné ustanovenia týkajúce sa dôchodku a zdravia. Sociálno-hospodárska integrácia navrátencov predstavuje problém aj naďalej. Rómska menšina stále čelí veľmi ťažkým životným podmienkam a diskriminácii, a to predovšetkým v oblasti vzdelávania, sociálnej ochrany, zdravotnej starostlivosti, bývania a zamestnanosti. Na implementáciu vnútroštátnej stratégie pre rómske obyvateľstvo je potrebné prijať konkrétne opatrenia. Určitý pokrok sa dosiahol v súvislosti s regionálnymi otázkami a medzinárodnými záväzkami . Bosna a Hercegovina je aktívnym účastníkom regionálnej spolupráce a podporuje Proces spolupráce v juhovýchodnej Európe a Radu pre regionálnu spoluprácu. Uzavrela niekoľko regionálnych dohôd, ktoré zahŕňajú zmenenú a doplnenú Stredoeurópsku dohodu o voľnom obchode a ktoré je potrebné riadne implementovať. Bosna a Hercegovina posilnila svoju spoluprácu s Medzinárodným trestným tribunálom pre bývalú Juhosláviu, pričom táto spolupráca je v súčasnosti na uspokojivej úrovni. Spolupráca s trestným tribunálom v plnom rozsahu je však aj naďalej potrebná na podpísanie SAA a na splnenie kľúčovej priority európskeho partnerstva. Zatiaľ čo Bosna a Hercegovina splnila väčšinu požiadaviek Rady Európy po pristúpení, s ich implementáciou zaostáva. Pokiaľ ide o Medzinárodný trestný súd, dvojstranná dohoda o imunite s USA nie je v súlade s príslušným spoločným stanoviskom EÚ a s usmerňovacími zásadami. Vzťahy Bosny a Hercegoviny s jej susednými štátmi sú vo všeobecnosti dobré, aj keď napätá situácia vznikla konkrétne v súvislosti s rozhodnutím Medzinárodného súdneho dvora v súdnom spore Bosny a Hercegoviny proti Srbsku a Čiernej Hore vo veci genocídy. V súvislosti s nevyriešenými otázkami týkajúcimi sa obchodu a hraníc sa dosiahol len malý pokrok. Bosna a Hercegovina aj naďalej dosahovala vysoké tempo hospodárskeho rastu . Makroekonomická stabilita sa vo všeobecnosti zachovala, ale fiškálna udržateľnosť je stále ohrozená. Pretrvávajúca vysoká miera nezamestnanosti spôsobuje veľké obavy aj naďalej. Zhoršenie celkovej politickej situácie v krajine sa odrazilo v spomalení štrukturálnych reforiem a v podnikateľskom prostredí. V celej krajine je ešte potrebné zabezpečiť úplnú hospodársku integráciu medzi entitami. Pokiaľ ide o hospodárske kritéria , Bosna a Hercegovina dosiahla malý pokrok na ceste k vytvoreniu funkčného trhového hospodárstva. Významné reformy sú potrebné na to, aby bolo hospodárstvo schopné z dlhodobého hľadiska odolávať konkurenčnému a trhovému tlaku v rámci Európskej únie. Tempo hospodárskeho rastu bolo aj naďalej vysoké a rýchle, zatiaľ čo v roku 2006 došlo k výraznému zlepšeniu zahraničnej platobnej bilancie. Prostredníctvom režimu riadenia meny sa aj naďalej posilňovala makroekonomická stabilita a miera inflácie klesla na úroveň, ktorá bola zaznamenaná pred zavedením dane z pridanej hodnoty v januári 2006. V roku 2006 došlo vďaka zavedeniu DPH k zvýšeniu rozpočtových príjmov. Federácia vynaložila úsilie s cieľom zopakovať reformu priameho zdaňovania, ktorá sa zrealizovala v januári 2007 v Srbskej republike a prostredníctvom ktorej sa zjednodušil daňový systém a znížilo sa fiškálne zaťaženie. Proces privatizácie pokročil v Srbskej republike rozsiahlym predajom v sektore telekomunikácii a v ropnom sektore. V roku 2007 sa výrazne zvýšil prílev priamych zahraničných investícií, čo pomohlo pri financovaní vonkajšieho deficitu. Došlo k rýchlemu rozvoju finančného sektora, zatiaľ čo cenová konkurencieschopnosť zostala z veľkej časti zachovaná. Celková politická situácia a nedostatočný vnútroštátny konsenzus, pokiaľ ide o základy hospodárskej politiky, však viedli k spomaleniu reforiem na úrovni entít, ako aj na iných úrovniach vlády. Nedostatočná miera súdržnosti a konsenzu pri implementácii reforiem bola zreteľná hlavne v rámci federácie, v ktorej došlo k spomaleniu privatizácie a reštrukturalizácie podnikov vo vlastníctve štátu. Miera nezamestnanosti je aj napriek dynamickému hospodárskemu rastu veľmi vysoká. Došlo k zvýšeniu verejných výdavkov, a to najmä v sociálnej oblasti, čo viedlo k zníženiu kvality fiškálnych úprav a zvýšeniu fiškálnych rizík. Značná štrukturálna nepružnosť narúša fungovanie pracovného trhu. Reštrukturalizácia podnikov vo vlastníctve štátu pokračovala pomalým tempom a v oblasti liberalizácie sieťových priemyselných odvetví sa dosiahol obmedzený pokrok. Podnikateľské prostredie stále negatívne ovplyvňujú výrazné nedostatky administratívneho systému, nedostatočné presadzovanie vlastníckych a veriteľských práv a veľká intervencia štátu v oblasti výroby. Rozsiahly tieňový sektor, ktorý narastá vďaka nedostatkom v presadzovaní právnych predpisov a v regulačnom rámci, znižuje daňové príjmy, obmedzuje schopnosť vlády implementovať hospodársku politiku a negatívne ovplyvňuje podnikateľské prostredie. Bosna a Hercegovina dosiahla vo všeobecnosti obmedzený pokrok v oblasti zosúlaďovania svojich právnych predpisov a politík s európskymi normami . Určitý pokrok sa dosiahol v oblastiach, akými sú napríklad hospodárska súťaž, doprava, energetika, režim udeľovania víz a azyl. V ostatných oblastiach, akými sú napríklad sociálne politiky a zamestnanosť, sa dosiahol pokrok len v obmedzenej miere. Správa Bosny a Hercegoviny viedla rokovania o SAA profesionálnym a účinným spôsobom, celkovú administratívnu kapacitu tejto krajiny je však potrebné posilniť. Pokiaľ ide o vnútorný trh , v oblasti voľného pohybu tovaru došlo k určitému zlepšeniu. Proces príprav v oblasti normalizácie, udeľovania povolení a trhového dohľadu pokročil, hoci len pomalým tempom. Nedostatok orgánov a postupov na posudzovanie zhody aj naďalej obmedzuje vývoznú kapacitu. Otázka zavedenia štruktúry trhového dohľadu na základe príslušných právnych predpisov týkajúcich sa výrobkov a postupného ukončenia kontrol pred uvedením na trh ostáva stále otvorená. Obmedzený pokrok sa dosiahol v súvislosti so službami, právom usadiť sa a právom obchodných spoločností. Zápis do obchodného registra a získavanie povolení ostávajú aj naďalej náročné. Bankový dozor nedosiahol ústrednú úroveň a zostáva zodpovednosťou entity. V oblasti voľného pohybu kapitálu nedošlo k ďalšiemu významnému pokroku, prípravy Bosny a Hercegoviny sa však v tejto oblasti už začali. V súvislosti s colnými pravidlami sa ďalší pokrok dosiahol v obmedzenej miere. Otázky, ktoré si zasluhujú osobitnú pozornosť, sa týkajú pravidiel určovania pôvodu, hodnotenia a zón voľného obchodu. V daňovej oblasti bol odvod DPH vyšší, ako sa očakávalo, ale nedosiahla sa dohoda v súvislosti so systémom na prerozdeľovanie príjmov medzi entity a dištrikt Brčko. Určité kroky sa uskutočnili v oblasti harmonizácie priamych daní. Pokiaľ ide o hospodársku súťaž , Bosna a Hercegovina dosahuje stabilný pokrok v oblasti antitrustovej kontroly. Určitý pokrok sa dosiahol aj v oblasti štátnej pomoci, a to vytvorením predbežného zoznamu štátnej pomoci. Stále však neexistuje primeraný regulačný rámec štátnej pomoci. Určitý vývoj nastal v oblasti verejného obstarávania , najmä pokiaľ ide o zlepšenie fungovania agentúry pre verejné obstarávanie a kontrolného úradu pre verejné obstarávanie. Malý pokrok sa dosiahol v súvislosti s presadzovaním práv duševného vlastníctva . Žiadny pokrok sa nedosiahol v súvislosti s európskymi normami týkajúcimi sa sociálnej politiky a k určitému pokroku došlo pri plnení európskych noriem, ktoré sa týkajú politiky zamestnanosti. Právne predpisy a politiky v oblasti zamestnanosti a v sociálnej oblasti ostávajú vo vysokej miere nesúrodé. Inštitucionálne usporiadanie krajiny spôsobuje aj naďalej brzdu rozvoja potrebných koordinovaných stratégií. Určitý pokrok sa dosiahol v súvislosti s európskymi normami v oblasti vzdelávania , a to najmä prijatím zákona o vyššom vzdelávaní, v ktorom sa podporuje účasť na Bolonskom procese. Je potrebné vynaložiť úsilie s cieľom posilniť koordináciu medzi orgánmi pôsobiacimi v oblasti vzdelávania na všetkých úrovniach vlády. Segregácia detí v školách podľa etnických línií zostáva aj naďa